Навбаҳор Имамова буюртма ахборотлар, мухлислар муносабати ва журналистлар авлоди ҳақида - BBC Uzbek - Forum\nНавбаҳор Имамова буюртма ахборотлар, мухлислар муносабати ва журналистлар авлоди ҳақида\nСўнгги янгиланиш 27 декабр 2012 - 19:25 GMT\nНавбаҳор Имамова бу ерга босинг "Америка Овози" телерадио тармоғи Ўзбек редакциясининг журналисти.\nУ Тошкент вилояти Бўстонлиқ тумани Қўшқўрғон қишлоғида зиёли оиласида туғилган.\nНавбаҳор ўзининг журналистик фаолиятини 1996 йилда Ўзбекистон радиосининг "Халқаро ҳаёт" таҳририятида бошлаган.\nУ Тошкентдаги Жаҳон Тиллари Университетининг Журналистика факультетида дарс берган.\nОммавий ахборот воситалари бўйича бакалаврликни Ҳиндистондаги Майсур Университетида(University of Mysore), магистрликни эса Америка Қўшма Штатларидаги Бол Давлат Университетида(Ball State University) олган.\nНавбаҳор Имамова "Америка Овози"нинг Ўзбек редакциясида 2002 йилдан буён ишлайди.\nУ Ўзбек таҳририятининг илк теледастурлар туркуми - бу ерга босинг "Америка манзаралари" асосчисидир.\nНавбаҳор Имамова сиздан келган саволларга жавоб берди.\nMuhtarama Navbahor xonim! Sizni mohir jurnalist (muhbir) sifatida bilaman. Kasbingiz faoliyatiga doir holis aytingchi, jurnalist kasbini e'gallagan shaxs undagi faoliyatni olib borish jarayonida uning yo'lida uchraydigan har qanday manfaatlardan qattiy nazar halqqa holis axborotni etkazishni o'ziga ulkan ma'suliyatli vazifa e'kanligini, javobgarligini aslida his qila bilishi kerak. Hozirda dunyoning aksar jurnalist ahli kimlarningdir, to'g'rirog'i ba'zi imperialistik davlatlarning manfaati uchun ma'lumotlarni subyektiv tarzda axborot berib "hizmat" o'tayotgani ko'pchilikka ayon. Bu holat, sizni jurnalist sifatida shaxsan vijdoningizni azobga soladimi?\nИмамова: Йўқ, солмайди. Чунки, ўзингиз айтиб ўтгандек, журналистлик бу жуда юксак масъулият. Журналистман деган одам буни ич-ичидан ҳис қилиши бу табиий нарса. Журналист бўламан деган одам кучли ирода эгаси бўлади одатда. Шу сабаб, сиз қайси ташкилотга ишлаётганингиздан қатъий назар, қай давлатдаги қай ахборот воситасига ишлаётганингиздан қатъий назар, агар ўз вазифангиз ва масъулиятингизни билсангиз, менимча, қийин эмас. Бирор бир империалистик давлат деганда, қайси давлат назарда тутилаётганини сезиб турибман, ҳар ҳолда мен "Америка овози"га ишлайман, "Америка овози" АҚШ ҳукумати томонидан молияланади, Конгресс томонидан ҳар йили унинг учун маблағ ажратилади. Лекин, ишимда Америка ҳукумати ёки ҳатто ташкилотимиз раҳбарияти бизнинг фаолиятимизга ҳеч қачон аралашмайди. Аниқ миссия бор, у ҳам бўлса, хабар бериш ва ахборот узатиш. Ўз иш жараёнимда ҳеч қачон тўсиққа учрамайман. Яна бир нарса шуки, мен Ўзбекистонда катта бўлганман, Ўзбекистон давлат телерадиосида ишлаганман, цензура ё пропаганда нима эканини жуда яхши биламан. Агар Америкага келиб ҳам шу нарса билан юзлашишимни билганимда, мен "Америка овози"га ишламаган бўлардим. Шунинг учун, "Америка овози" журналисти сифатида фаолият юритиш мен учун қийин эмас. Ишимиз оғир, ишимизнинг табиати шу. Жуда мураккаб вазифа. Лекин, виждон азобига учрамайман.\nСиз яқинда Фейсбукда сизга келаётган танқидлар учун норозилик кўрсатдингиз. Нимага хафа бўлдингиз? Бу танқидлар Ўтунбаева билан интервьюнгиздан кейин келган, саволларингиз ўринли ва тўғри бўлган деб ҳали ҳам ишонасизми?\nИмамова: Жуда ўринли савол бўлди. Раҳмат. Қирғизистоннинг собиқ раҳбари Роза Ўтинбоева билан интервьюм борасида ўзимда ҳеч қандай шубҳа ёки гумон йўқ. Саволларим ўринли бўлди деб ишонч билан айтишим мумкин. Роза Ўтинбоевага Вашингтонда мукофот берилди. Мукофот тақдимотидан кейин биз озгина вақт имконият топдик ва тезгина ўтириб у билан суҳбатлашиб олдик. Берилган 5 дақиқалик вақтни мен сал чўзишга ҳаракат қилдим ва ўзимдаги энг муҳим саволларни беришга улгурдим. Энди, "Бу Рўза Ўтинбоева билан нима учун интервью қилдингиз, бу аёл президентлик даврида ўзбекларга нисбатан ноҳақликлар, адолатсизликлар қилинган, шунча ўзбеклар ўлиб кетди, лекин сиз у билан юзма-юз ўтириб гаплашдингиз" деган танқидга жавобим шуки, мен журналистман. Журналистлар ҳар ким билан гаплашади. Ахборот йиғиш, маълумот олиш, муҳим саволлар бериш бизнинг вазифамиз. Биз одам танламаймиз. "Нима учун интервью олдингиз ва видеосини сайтингизга қўйдингиз, нима учун у билан расмга тушиб Фейсбукка қўйдингиз" деган саволларга жавобим шуки, Роза Ўтинбоева, бизга ёқадими йўқми, қўшни давлат раҳбари бўлган. У юзма-юз биз билан ўтириб, саволларимизга конкрет жавоблар берди. Бу собиқ президент менинг ҳимоямга муҳтож эмас. Одамларнинг бу каби саволлари жуда ноўрин. Журналистни бемалол танқид қилиш мумкин. Танқидга чидаб берамиз, чунки бу касбимизнинг ажралмас қисми. Омма ҳар куни ишингизни баҳолайди ва, керак бўлса, қаттиқ танқид қилади. Лекин, шахсий ҳақоратлар, шахсий танқид - жуда ҳам ўринсиз. Фейсбукда, Одноклассникида, умуман социал тармоқларда бу нарса жуда кўп учрайди. Ўйлайманки, одамлар ҳали ҳам ўрганишаяпти, қандай фикр алмашиш кераклиги ва қандай муомала қилиш кераклигини. Фейсбукда доимо айтаман, "илтимос шахсий адоватга берилманг, шахсий танқид ё ҳақоратга ўрин йўқ" деб. Лекин, сўкинишларга, қарғишларга ва таҳдидли хатларга чидаб бўлмайди. Ўтинбоева билан гаплашганим ва суратга тушганим учун келган ҳақоратомуз гапларга охири чек қўйдим ва кўпини Фейсбукдан ўчириб ташладим. Чунки улардан ҳеч ким ҳеч нарса ўрганмайди. Кўп таҳдиларни ҳеч ким кўрмади, улар алоҳида мактуб тарзида келди. Лекин, ичи таҳдидга тўла эди. Сўнг мен ўз саҳифамга ёздим, "Мени қўрқита олмайсиз, илтимос, тўхтатинг бундай хатларни" деб. Ўттизга яқин одамни блокировка қилдим.\nБи-би-си: Таҳдид дедингиз, демак, улар очиқчасига сизнинг ҳаётингизга таҳдид қилишди, хавф солишди, шундайми?\nИмамова: Албатта, шундай таҳдидлар келди. Мен сизга баъзиларини айтишим мумкин. "Балки сизга ҳам Ўшда зўрланган аёлларга каби муносабат қилиш керакдир, сиз Ўшда бўлган воқеаларни тушуниб етишингиз учун", ёки "Балки сизнинг ҳам уйингизга ўт қўйилганда, бундай демаган бўлардингиз" деган қўрқинчили хатлар олдим. Мен тушунаман кўп одамлар ҳали ҳам азобда, яқин ўтмишни унутиш жуда қийин, даҳшатли воқеалар бўлди. Роза Ўтинбоеванинг ўзи ҳам буни интервьюда тан олди. "Қанчалар бўйнингизга оласиз икки йил олдин Ўшда бўлган воқеаларни?" деб сўраганимда, "Бўйнимга оламан", деди. "Биламиз қанчалар одамлар азоб чекканини, афсусдамиз, менинг ҳукуматим жуда заиф бўлган, бу ҳолатларнинг олдини ололмаганмиз", деб ўтди. Бунинг ўзи етадими одамларга? Албатта, етмайди. Чунки, адолат ҳамон таъминланмаган. Ўзбеклар ҳамон камситилаётганини кўрамиз. Лекин, айнан мана шундай мавзуни кўтарганим учун, менга бундай ҳақоратлар ёғдириш бу ноҳақсизлик.\nAssalomu alaykum xurmatli Navbaxor Imamova, 1 yildan beri kursatuvlaringizni muntazam kurib kelyapman chunki xozir Uzbekistondan tashqaridaman. Avvallari esa kursatuvlarni faqatgina telefon orqali ko'rardim, maqolalarni uqib borardim, bu esa ayniqsa institutda uqib yurgan chog'imda 'Siyosatshunoslik' fanidan alo baxo olishimga anchayin qul keldi. Uzbekistondagi siyosiy axvol qachon yaxshilanadi degan global muammoga bir oz uzingizni fikrlaringizni bildirib utsangiz.\nИмамова: Раҳмат, мен жудаям ҳурсандман агар ёшлар бизнинг дастурларимизда ўзларига яраша маънавий, интеллектуал озуқа олиб, уларнинг ҳаётида бу маълумот қўл келаётган бўлса. Чунки вазифамиз шу, мақсад шу. Лекин, журналист сифатида одатда шахсий фикримни билдирмайман. Чунки, агар объектив, холис ахборот узатиб, одамлар ишончини қозонмоқчи бўлсангиз, одатда сизнинг фикрингиз умуман муҳим эмас. Фактлар муҳим ва жамоатчилик фикри муҳим. Шунинг учун, одатда ўз фикримни билдирмайман... Ўзбекистон келажаги ҳақида узоқ гапириш мумкин. Ишонч билан айтишим мумкинки, Ўзбекистоннинг бугуни унинг эртасини ҳал қилади. Бугунги муаммолар ҳал этилмаса, бугунги вазият давом этаверса, демак яқин келажакда ҳам шу муаммолар билан юзлашаверамиз. Сўз эркинлиги етишмаслиги, матбуот эркин эмаслиги, иқтисодий муаммолар, ижтимоий иллатлар... Агар келаси беш ё ўн йилда яхшироқ ҳаёти кечирмоқчи бўлсак, ҳозирги муаммоларни бартараф этиш керак.\nЎзбекистон ҳукумати сизга қандай қарайди? Сиз Ўзбекистонга бороласизми ёки сизниям кўнгилли равишда сургун қилишганми?\nИмамова: Сургунда эмасман. Ўзбекистондан талаба сифатида чиққанман. Америкага ўқишга келиб, бу ерда икки йил магистратурада ўқиб, кейин иш топганман. Лекин, Ўзбекистон журналистлар учун қанчалар оғир муҳит эканини унутмаслик керак. Эркин журналист бўламан, ўз вазифамни ҳеч қандай тўсиқларсиз бажараман деган одам учун Ўзбекистонда яшаш ва фаолият юритиш жудаям қийин... Ўзбекистон ҳукумати менга "Сен душмансан" деган эмас, лекин кўзга кўринмас ва кўзга кўринадиган кўплаб тўсиқлар бор журналистлар учун.\n20 dekabr kuni Rossiya Prezidenti Putinning OAV bilan o'tkazgan muloqotidan so'ng, yana "Magnitskiy" va "Dima Yakovlev" qonunlari to'g'risida gap-so'zlar ko'paydi. AQSH hayoti bilan tanish inson sifatida aytingchi, AQSH fuqarolarining rus bolalarini asrab olishga bo'lgan qiziqishi nega bu qadar ortgan (2012 yilda jami 956 nafar bola asrab olingan). Bunga AQSHliklarning saxovatpesha va farzandsevarligidan boshqa yana qanday faktorlar sabab? Ular yana qaysi davlatlardan bola asrab olishadi xabaringiz bormi?\nДилшод Самарқандий, Самарқанд\nИмамова: Жудаям ўринли савол. Бугун ҳам томоша қилиб ўтирибман, Америка матбуотида бу жуда қизғин муҳокама қилинаётган мавзу. Америкаликлар дунёнинг турли мамлакатларидан бола сақлаб олишади. Африка, Хитой ё бошқа Осиё мамлакатларидан, масалан. Мен айнан Россиядан, бошқа мамлакатларга қараганда, анча кўпроқ бола сақлаб олинади демаган бўлардим. Ҳозир аниқ рақамларни келтира олмайман. Лекин, бу ерда бирор сиёсий сабаб йўқ америкаликлар айнан Россиядан бола сақлаб олишаётганига. Бир сабабини айтиб ўтишим мумкин, ўзимиз ҳам бу ҳақида кўп материаллар берганмиз, бу масалани ёритганмиз, у ҳам бўлса, Россияда, болалар уйларида ногирон болалар жудаям кўп. Мана шу нарса Америка матбуотида кўп ёритилган мавзу. Оддий америкаликлар ҳам бу ҳақида билишади. Шунинг учун, назаримда, қизиқиш катта. Кейин, бу ерда Россияда сақлаб олинган болаларни кўпи қандайдир жиддий касалликлар азобда юрган, тузала олмаётган, имкониятлари чекланган ёшлар. Америкаликлар уларни сақлаб олишларини мен саҳоватпешаликдан, меҳр-муҳаббатдан деб биламан. Афсуски, мана қонун қабул қилинадиган бўлса, юзлаб оилалар болаларини олиб кела олмасликлари мумкин. Чунки, кўп нарса ҳужжатлаштириб қўйилган. Америкада юзлаб оилалар кутиб ўтиришибди Россиядан янги фарзандлари келишини.\nАйтингчи журналист ва телебошловчи сифатида мустақилликка эришганимиздан кейин 20 йил ўтиб Ўзбекистондаги телевидение ва журналистика соҳасида эришганларимиз ва эришмаганларимиз нималардан иборат? Ўзбекистонда телевидение соҳасида қандай жиддий, прогрессив реформалар қилиш зарур дея ҳисоблайсиз?\nИмамова: Бу ҳақида кунлаб муҳокама олиб бориш мумкин. Ўзбекистонда журналистика соҳасида ўзига яраша, қандайдир даражада ижобий ўзгаришлар бўлди десак, менимча, хато бўлмайди. Мен ўзим Вашингтонда яшасамда, Ўзбекистон матбуотини яқиндан кузатиб бораман, ўзбек газеталарини ўқийман, ўзбек телеканалларини кузатаман. Қандайдир ғарбона кўринишга эга бўлиш, айниқса, студияларнинг кўриниши, мухбирларнинг турли жойлардан маълумот узатаётганлари, албатта 20 йил олдинги услублардан фарқ қилади. Ўзларини тутишлари, ўзига ишончлари бошқача. Тез гапиришади, рус каналларига тақлид қилишади кўп ҳолларда. Ёшлар жуда кўп журналистлар орасида. Лекин, Ўзбекистондаги халқни қийналтирадиган муаммолар ёритилмаяпти. Мана шу нарса ҳали ҳам ўзгармаган. Бу 20 йил аввал қандай қийин бўлган бўлса, бугун унданда қийин. Чунки кўп ахборотлар буюртма асосида узатилаётганга ўхшайди. Қайсидир корхона фаолиятини ёритиб бериш, ё бир бизнесни ёритиш, ҳаммаси буюртма ё рекламадек кўринади. Ваҳоланки, журналист янгилик нима эканини тушунтириб бериши керак. Мен бунинг йўқлиги сезаман ва "Нима учун?" деб кўп сўрайман. Энди, бунинг сабабларини ўзимиз ҳам яхши биламиз. Чунки, эркинлик йўқ, назорат кучли. Журналист микрофон ва камерани кўтариб, бориб истаган жойидан истаган мавзуни ёрита олмаслиги бу аниқ. Ҳукумат буни рад этиши мумкин ва, ҳаттоки, журналистларнинг ўзи ҳам буни рад этиши мумкин, лекин бу аччиқ ҳақиқат, афсуски. Ўзбекистон телевидение ва радиоси ўтган 20 йил ичида жудаям кўп талантли журналистларидан айрилди. Мен жуда кўп журналистларни биламан ҳозирда Россия, Европа, Шимолий Америкада юришибди. Улар фақат чет элга кетишни хоҳлаганлари учун ёки бирор бир имконият кетидан чопгани учун эмас, кўплари ўз ишини астойдил бажара олмагани учун, имкониятлар йўқлиги учун, коррупциядан тўйганлари учун чиқиб кетишган. Бу Ўзбекистон журналистикаси учун жуда катта йўқотиш дегани. Журналистлар авлодма-авлод ўзгарадиган нарса, бир авлод ўзидан янги бир авлодни қолдиради. Бу янги авлод янгича иш олиб бориши мумкин, лекин олдинги авлоддан ниманидир ўрганади. Ўша нарса Ўзбекистонда бир узилиш бўлган, ҳозир Ўзбекистонда журналистлар авлоди ҳақида гапириш жуда қийин.\n"Америка Овози" расмий веб-сайти\n"Америка манзаралари" теледастурлар туркуми


ИнтерФУТБОЛ :: Ван Дейкнинг оилавий драмаси ва...\nВан Дейкнинг оилавий драмаси ва...\n11 йил аввал у ресторанда идиш юварди. Бугун эса - АПЛнинг энг яхши ўйинчиси. Виржиль ван Дейк «Ливерпуль» клуби билан шартнома имзолашидан бир неча кун аввал мухлислар унинг янги либосини харид қилишганди. Шу тариқа «Энфилд»даги ишқибозлар маҳоратли ҳимоячи учун рекорд даражада пул ажратган клубга ҳурмат бажо келтиришни мақсад қилишганди. Аммо 2018 йилнинг 1 январь куни «қизиллар» голландияликнинг янги либоси билан тушган видеосини тарқатишди. Мухлислар ҳайратда қолишди. Футболка орқасига фамилия ўрнига исм ёзилганди. Афсус... кечагина сотиб олинган либосни энди ахлатга ташласа ҳам бўлаверади...\nБритания ОАВ дарҳол ишга киришиб, ван Дейкнинг тоғаси - Стивен Фо Сьюни топишди. У ҳаммасини тушунтириб берди: «Бир неча йиллар мобайнида жиянимнинг отаси унинг ёнида турмади. Рон хотини билан ажрашиб, уни уч фарзанди билан ёлғиз ташлаб кетди. Виржиль уни кечириши жуда қийин. Либоси орқасига отасининг фамилиясини ёзишдан воз кечиш орқали у нималарни ҳис этаётганини яққол кўрсатди».\nФутболчининг қариндоши ажо-йиб ҳамсуҳбат чиқиб қолди ва оиланинг бошқа сирларини ҳам ошкор этди: «Умуман олганда, Рон яхши йигит, аммо ота бўлиш учун бу камлик қилади. Боз устига, у яна уйланди, янги рафиқаси эса унга фарзандлари билан кўришишни тақиқлади». Стивеннинг айтишича, агар отаси бўлмаганида, Виржиль футбол соҳасига кирмаслиги ҳам мумкин экан. Буни ҳимоячининг дастлабки жамоаси - «ВДС~19»даги мураббийи ҳам таъкидлаб, баланд бўйли, кал бир киши кичкинтой ван Дейкни ҳар куни машғулотларга олиб келганини айтди.\nНавбатдаги 20 йил мобайнида Рон умуман ўзгармади - ҳамон Бредада телевизион ускуналар ўрнатувчи уста бўлиб ишлайди ва Виржилнинг фаолиятини кузатиб боради. «Ливерпуль» ва «Саутгемптон» трансфер борасида келишувга эришишгач, чидаб туролмади - «Фейсбук» орқали ўғли билан фахрланиши ҳақида ёзди. Шу заҳоти Виржилнинг кенжа укаси Жордан мазкур пост остида изоҳ қолдириб, отаси бундай сўзларни ёзишга ҳақли эмаслигини таъкидлади.\nЖордан ва синглисининг ота билан муносабатлари янада ёмон. Виржиль ҳеч бўлмаганда ван Дейк фамилиясини олиб юрган бўлса, улар онанинг қизлик фамилияси - Фо Сьюга ўтиб олишган. Роннинг дўсти болаларнинг бу қарори отага зарба бўлганини таъкидлади. Аммо у ҳаммадан кўпроқ тўнғичига қайғуради.\n«Мен Виржилнинг ҳозирги даражага чиқишига нима туртки бўлганини билувчи ягона инсонман. У профессионал бўлгунига қадар она томондан ҳеч ким унинг футболчилик фаолияти ҳақида ўйламади. Бунинг учун менда битта жавоб бор - сизларни фақат пул қизиқтиради», - деган изоҳ қолдирди катта ўғли 12, кичиги 2 ёшлигида Элленни ташлаб кетган Рон.\nКичкинтой Женнифер ва Жордан кейинчалик оналари билан яшашди. Виржилни отаси олиб кетди. «У икки ўт орасида қолганди», - дейди тоғаси Стивен. Футболчи интервьюларида ўша даврни фақат бир марта эсга олган. «Аввалига отам билан яшадим, кейин эса онамнинг ёнига қайтдим, алоқани бутунлай уздим. Нохуш ҳолат эди, вақт ўтгани сари отамга муҳтож эмаслигимни тушундим. У муносабатларни тиклашга уринди, аммо мен уни кўришни хоҳламайман. Балки улғайганимда гаплашарман. Лекин ҳозир унга нисбатан ҳеч қандай туйғуни ҳис қилмаяпман», - деганди ван Дейк 2011 йили журналистлар билан суҳбат пайти.\nЕтти йил ичида вазият ўзгариши мумкин эди. Виржиль «Саутгемптон»да ўйнаб юрган кезлари ўйинларнинг бирига отасини таклиф қилганди. У эса рад жавобини берган, чунки бу таклиф шунчаки рамзий аҳамият касб этади, деб ўйлаган. Шундан сўнг улар умуман гаплашишмади, ўғилнинг бор эътибори онага қаратилди. Ван Дейк мўмайгина даромад ола бошлагач, волидасига Бредадан каттагина уй сотиб олиб берди. «Селтик»да ўйнаган пайтларда эса ҳар Рождество байрамини онасининг уйида ўтказарди - АПЛ тақвими эса бунга имкон бермайди.\n50 ёшли Эллен Суринамда туғилган. Яқинда у пенсияга чиқди, 11 йил аввал эса ҳарбий полициячи сифатида ишлаш баробарида уч фарзандни тарбияларди. «Ўзи учун бир дақиқа ҳам вақт ажратолмасди. Уззукун ишларди, кейин дарҳол уйга - болаларининг ёнига шошарди», - дейди ван Дейкнинг «ВДС~19» клубидаги собиқ мураббийи. «Айнан онаси - бу воқеанинг ҳақиқий қаҳрамони», - дея синглисининг ёнини олди Стивен.\nОилада катта пул йўқ эди. Кундалик харажатларга маблағ топиш учун 16 ёшли Виржиль Oncl Jean ресторанига идиш ювувчи бўлиб ишга кирганди. Ўспириннинг бир соатли иши учун 2,5 фунт беришарди. «Ливерпуль» билан имзоланган беш ярим йиллик шартномага кўра ван Дейк 55 миллион ишлайди.\n«Трансфер учун 75 миллион? Илк бор эшитганимда бу суммани қайта такрорладим. Ҳамон ишонгим келмайди. Жуда катта пул», - дейди Жак Липс ҳайратини яширолмай. Oncl Jean хўжайини кутилмаганда мухбирлар орасида машҳур бўлиб кетди. У идиш ювувчининг ҳар бир қадамини ёдга оларкан, бу воқеанинг қачонлардир амалга ошишини ҳис этгандек эди: «Виржиль жуда яхши ишларди. Идишларни астойдил юварди, ҳафтанинг энг иш кўпайган тунларида навбатчилик қиларди. Эсимда, профессионал футболчи бўлишни хоҳларди, «Виллем II» мактабида шуғулланарди. Аммо мен унга орзу қилишни йиғиштириб, кўпроқ идиш ювиши кераклигини айтардим. Биз билан қолишини сўрардим, ресторанда янада кўпроқ пул топиши мумкинлигини айтдим».\nЛипс ўша пайтларни эсларкан, ван Дейкнинг ажойиб йигит бўлгани, уни ресторандагиларнинг ҳеч бири ҳеч қачон унутмаслигини таъкидлади. Ҳатто 11 йилдан кейин ҳам ушбу муассасадаги ходимлар китобида футболчининг исми ва телефон рақами ҳамон сақланади. «Унга қўнғироқ қилишга уриниб кўрдим, - дейди ресторан хўжайини кулиб. - Йўқ-йўқ, ортга қайтариш учун эмас. Шунчаки, табрикламоқчиман. У билан жуда фахрланаман. Виржиль шундай даражага чиқишга ҳақли».\nЭҳтимол, Липс нафақат собиқ ходими билан боғланади, балки уни Oncl Jean ресторанидаги столга ҳам таклиф этади. Голландиялик футболчи у билан илиқ муносабатда бўлганларни яхши эслайди. Икки йил аввал у «ВДС~19»даги икки мураббийини лол қолдирди: ваҳоланки, улар 7 ёшли Виржиль шуғулланадиган жамоа билан ҳафтасига уч марта ишлашарди. «Тасаввур қилинг, у клуб ва ёрдам берганларга миннатдорлик билдириш учун ташриф буюрди. Ўзининг фамилияси туширилган миллий терма либосини олиб келди. Бу жуда ҳаяжонли эди», - дея сал қолса кўз ёш тўкишди мураббийлар. «Бизнинг машғулотларимиз сабаб шундай даражага чиққани жуда зўр бўлди-да!» - дея ҳазиллашишга ҳам улгурди мураббийлардан бири Жон ван дер Берг.\nБергнинг айтишича, ван Дейк биринчи синфда ўқиётганда ҳам тенгдошларидан бақувватроқ бўлган. Бўйи баландлигини инобатга олиб, уни марказий ҳимояга қўйишган. Футболчини ўсмирлик пайтида кашф этганлардан бири Ник Клейн мутлақо бошқача фикр билдирди, унинг айтишича, Виржилнинг жуссаси унчалик катта бўлмаган, етакчиликка ҳам тортмаган. Ван Дейк шу фикрга қўшилади: «16 ёшимда «Виллем II» жамоасида энг ёмон ўйинчи бўлганман. Паст бўйли эдим, аранг югурганман. Улар мени ўнг қанот ҳимоясига қўйишди ва ҳайдаб юборишларига бир баҳя қолган».\nМушкул вазиятдан бўйининг ўсиши қутқарди: бир мавсум давомида бу йигит 20 сантиметрга ўсди, тиззасида муаммолар туғилди, шунга қарамай марказга қайтиб, ишини аъло даражада уддалай бошлади. Энди уни ҳайдаш ҳақида ҳеч ким гапирмасди - фақат ривожланишдан сўзлашарди. 19 ёшида у «Гронинген» сафига қўшилиб, дастлабки профессионал шартномага имзо чекди. Ёшлар жамоасидаги дебют учрашувида иккита гол урди ва «асосий»да ўйнашга тайёргарлик кўра бошлади, бироқ қорнидаги оғриқ халал берди. Шифокорлар турли дори воситалари ёрдамида вазиятни ўнглашга уринишди - футболчи эса машғулот ўтказолмай, ошқозонидаги оғриқдан шикоят қилаверди.\n«Яна мендан таҳлил олган шифокорларга учрадим, - дейди Виржиль. - Аммо улар ҳеч қандай касаллик топа олишмади. Эртасига шифохонага бордим, чунки оғриққа чидаб бўлмасди. У ердагилар эса операция қилиш лозимлигини айтишди».\nКўричак билан биргаликда футболчида йиринглаш ҳам бўлган, яна бироз кеч қолганда у бутун қоринга тарқаши мумкин эди. «Шифокорлар бунинг жуда хавфли эканини таъкидлашди. Ичимда ташқарига чиқишга интилаётган заҳар бор экан. Хайриятки, йирингни ўз вақтида бартараф этишди», - дея ўша дамларни ёдга олади ван Дейк. Операция бир неча соат давом этди, кейинги 12 кунни қаҳрамонимиз шифохонада ўтказди, тикланиш жараёни эса тўрт ойга чўзилди. Айнан ўша паллада Виржиль 15 килограмм вазн йўқотди: «Машғулотларга қайтганимда, на мушак, на кучим қолганди. Аммо мавсум олдидан ўтказилган ҳар бир ўйинда қатнашдим, мунтазам равишда аввалги ҳолатимга қайта бошладим».\nЖарроҳлик амалиётидан кейин голландияликнинг қорнида иккита чандиқ қолди. Бири қорнининг ўнг қисмида жойлашган бўлиб, узунлиги - 8 сантиметр. Иккинчиси, киндикдан пастга вертикал тарзда йўналган. «Улар дастлаб йирингни ўнг томондан олишга уринишган, якунда эса марказдан ҳаракат қилишганди», - дейди футболчи худди тактик жойлашувни муҳокама қилаётгандек.\nВиржиль 2017 йилнинг ёзида Рик Нойжедат билан турмуш қурди, ушбу жуфтлик ўртасидаги муносабатлар мактаб пайтидан буён давом этарди. Ван Дейк футболдаги фаолиятини йўлга қўйди, ёрқинсоч гўзал эса мода бизнеси вакиласи эди. 2013 йилда у топ брендлар ишлаб чиқарган либосларни Голландия дўконларига сотиш бўйича менежер даражасига кўтарилди, аста-секин ўсишга эришаётганди, аммо суюкли кишиси билан Британияга бориш мақсадида ишини ташлади.\nАёл кўзи ёрийдиган пайт Виржиль ҳам худда рафиқасидек иш тутди: терма жамоадан тушган таклифни рад этиб, туғруқ пайтида севгилисининг ёнида қолишни маъқул кўрди. Чақалоқ 2014 йилнинг сентябрида дунёга келди. Миллий жамоадан тушадиган навбатдаги таклифни эса ван Дейк яна бир йил кутишга мажбур бўлди.


Виртуал Сайлов Комиссияси ташкил этилди | Birdamlik.info\nЎзбекистон Фуқаролик жамиятининг хориждаги фаоллари, давлат ва сиёсат арбоблари, мухолифат лидерларининг Ўзбекистон Республикасида 2015 йилнинг 29 март, якшанба кунга мўлжалланган Президентлик сайловида ўз номзодларини қўйиши ва иштирок этиши учун айни дамда имконият, сиёсий майдон мутлақо мавжуд эмаслигини инобатга олган ҳолда ҳамда Ўзбекистон Республикасида давлат мустақиллиги йилларида адолатли, шаффоф, эркин демократик сайловлар бўлмаганлигини инобатга олиб, хориждаги бир қатор фуқаролик жамияти вакиллари – мухолиф партиялар фаоллари, ҳуқуқ ҳимоячилар, мустақил журналистлар жорий йилнинг 20, 22, 24 январь кунлари Европада, интерактив тарзда йиғилишлар ўтказдилар.\nУшбу йиғилишлар натижасида фаоллар бир овоздан Виртуал Президентлик Сайловини ўтказишга ва бунинг учун Виртуал Сайлов Комиссияси (ВСК) ташкил этишга қарор қилдилар.\nВСКнинг таркиби, раҳбарияти йиғилиш томонидан кўпчилик овоз билан сайланди. (Қарор ва махсус Маълумот қуйида берилади).\nВиртуал Сайлов Комиссияси 2015 йилнинг 25 январидан расмий тарзда ўз ишини бошлади ва шу кундан эътиборан ВСКнинг расмий веб-саҳифаси ишга туширилди. (Қаранг: http://www.saylov2015.wordpress.com).\n26 январь, душанба куни ВСКнинг саҳифасида ВСКнинг расмий Баёноти эълон қилинади.\nВиртуал Президентлик Сайловида иштирок этадиган номзодлар рўйхати, уларнинг таржимаи ҳоли, сурати, дастурлари каби бир қатор ҳужжатлар ВСК Матбуот Хизмати томонидан яқин кунлар ичида эълон қилинади.\nВертуал сайловда сайловчиларнинг овоз бериши махсус электрон ҳисоблагич орқали ҳисобланади.\nСайловчиларнинг овоз бериш муддати 2015 йилнинг 1 мартидан 29 мартигача давом этади.\nСайлов натижалари матбуотда эълон қилинади.\nВиртуал Сайлов Комиссияси ва Виртуал Президентлик Сайлови тўғрисидаги бошқа маълумотлар билан навбатдаги хабарларимизда танишишингиз мумкин.\nВиртуал Президентлик Сайловида иштирок этинг ва овоз беринг, қадрли ватандошлар!\nВиртуал Сайлов Комиссияси\nВиртуал Президентлик Сайлови ўтказиш ташаббус гуруҳи йиғилиш\n22 январь, 2015 й.\n1. Ўзбекистон Республикасида 2015 йил 29 мартда бўлиб ўтадиган Президентлик сайловларига муносабат;\n2. Бугунги кунда Ўзбекистон Фуқаролик жамияти, шу жумладан, Ўзбек мухолифтининг ҳолати, унинг Президентлик сайловларига таъсир даражасини ўрганиш;\n3. Виртуал сайлов ўтказиш масаласини муҳокама қилиш;\nИнтерактив йиғилишда иштирок этган бир қатор фуқаролик жамияти вакиллари – мухолиф партиялар фаоллари, ҳуқуқ ҳимоячилар, мустақил журналистлар кун тартибидаги масалаларни атрофлича ўрганиб, муҳокама қилиб, қуйидагича қарорга келди:\nЙ И Ғ И Л И Ш Қ А Р О Р И:\n1. Ўзбекистон Республикасида давлат мустақиллиги йилларида адолатли, шаффоф, эркин демократик сайловлар бўлмаганлигини инобатга олиб, бугунги кунда виртуал вайлов ўтказиш ва сайлов Комиссиясини тузиш долзарб масала эканлигини эътироф этилсин ва виртуал сайлов ўтказилсин;\n2. Мазкур қарорни бажариш ва виртуал сайлов ўтказиш билан боғлик масалаларга масъул этиб, Мўътабар Тожибоева тайинлансин;\n3. Виртуал Сайлов Комиссияси тузилсин, унинг раиси, ўринбосари, матбуот котиблари кўпчилик овози билан сайлансин;\n4. Ушбу қарорнинг ижросини назорат қилиш Муҳаммадсолиҳ Абутов зиммасига юклатилсин.\nЙиғилиш раиси: Улуғбек Бакиров\nКотиба: Севинч Парфи\nВиртуал Сайлов Комиссияси тузилганлиги тўғрисида\n24 январь, 2015 й.\nБир қатор Ўзбекистон Фуқаролик жамияти фаолларининг Виртуал Сайлов Комиссияси ташкил этилиши тўғрисидаги 22.01.2015 й.да қабул қилинган йиғилиш қарорига биноан, Виртуал Сайлов Комиссияси (ВСК)нинг таркиби қуйидаги тарзда:\nВСК раиси этиб, “Ўтюраклар клуби” инсон ҳуқуқларини ҳимоя қилиш Халқаро ташкилотининг раҳбари Мўътабар Тожибоева;\nВСК раис ўринбосари этиб, ЎИҲЖ Президенти Абдужалил Бойматов;\nВСК раис ўринбосари этиб, сиёсатшунос Камолиддин Раббимов;\nВСК мувофиқлаштирувчиси этиб, мухолифат фаоли Муҳаммадсолиҳ Абутов;\nВСК матбуот котиби этиб, мустақил журналист, Улуғбек Бакиров;\nВСК аъзоси этиб, Умид Муродов;\nВСК аъзоси этиб, Севинч Парфилар сайланди.\nМурожаат учун манзил: saylov2015@gmail.com\nТел: +4796805096, Норвегия.


⇒ Таҳлил ва натижа: 2020 йилги давлат дастури лойиҳаси муҳокамалари қандай ўтди?\nМаълумки, 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид Давлат дастури лойиҳаси фуқароларнинг фикр-мулоҳазалари ва таклифларини инобатга олган ҳолда янада такомиллаштириш мақсадида жамоатчилик муҳокамаси учун тақдим этилди.\nЛойиҳа “Тараққиёт стратегияси” марказининг 2020.strategy.uz ва Норматив-ҳуқуқий ҳужжатлар лойиҳалари муҳокамаси портали www.regulation.gov.uz сайтларига жойлаштирилди ва жорий йил 11 февралдан 20 февралга қадар умумхалқ муҳокамаси ўтказилди.\nУшбу жараёнда юқоридаги электрон ресурсларга Давлат дастури лойиҳаси юзасидан жами 3 162 та таклиф келиб тушди. Хусусан:\nДавлат дастури лойиҳасининг умумий мазмуни бўйича – 363 та;\nдавлат ва жамият қурилиши тизимини такомиллаштириш йўналиши бўйича – 765 та;\nқонун устуворлигини таъминлаш ва суд-ҳуқуқ тизимини янада ислоҳ қилиш йўналиши бўйича – 586 та;\nиқтисодиётни ривожлантириш ва фаол инвестиция жалб этиш йўналиши бўйича – 542 та;\nижтимоий соҳани ривожлантириш йўналиши бўйича – 815 та;\nхавфсизлик, миллатлараро тотувлик ва диний бағрикенгликни таъминлаш ҳамда чуқур ўйланган, ўзаро манфаатли ва амалий ташқи сиёсатни амалга ошириш йўналиши бўйича – 91 та таклиф-мулоҳазалар билдирилди.\nМуҳокамалар нафақат онлайн тарзда, балки мутахассислар, экспертлар, давлат ва нодавлат, шунингдек, халқаро ташкилотлар вакиллари, жамоалар ва фаоллар иштирокида турли форматларда ҳам ўтказиб борилди.\nМуҳокамалардан кенг омманинг хабардорлигини ошириш, бу борада сифат ва самарадорликни таъминлаш мақсадида босма ва электрон ОАВ ҳам бу жараёнга кенг жалб этилди.\nЖумладан, республика телерадиоканалларида Давлат дастури лойиҳаси бўйича жами 131 та материал эфирга узатилган бўлса, уларнинг 35 таси республика ҳамда ҳудудий телеканаллар, 96 таси радиоканаллар ҳиссасига тўғри келди.\nТеле ва радио каналлар орқали тўғридан-тўғри эфирларда бевосита мулоқотлар ташкил этилиб, уларда фуқаролар томонидан билдирилган таклиф-тавсиялар экспертлар иштирокида атрофлича муҳокама қилинди. Асосли, деб топилган таклифлар инобатга олинди.\nШунингдек, Интернет ОАВ, газета-журналлар ва ижтимоий тармоқлар орқали Давлат дастури лойиҳаси муҳокамасига бағишланган жами 1 139 та материал эълон қилинди.\nЎз навбатида, “uz” миллий домени ҳамда хорижий доменларда жойлашган 67 та веб-сайтда мавзу юзасидан умумий ҳисобда 151 та материал жойлаштирилгани кузатилди. Ушбу материалларга ахборот фойдаланувчилари томонидан жами 694 та изоҳ қолдирилган бўлиб, уларнинг 616 тасида Давлат дастури лойиҳаси қўллаб-қувватланган, 78 тасида эса маъқулланмаган.\nFacebook ижтимоий тармоғида юқоридаги Давлат дастури лойиҳасининг ёритилиши бўйича умумий ҳисобда 400 та пост (материал) жойлаштирилган бўлиб, уларга 4 506 та изоҳ қолдирилган.\nTelegram мобиль мессенжерининг ўзбек аудиторияси учун йўналтирилган каналларида мавзу бўйича жами 452 та пост (материал) эълон қилинган ва улар 7 404 378 маротаба кўрилган.\nЖамоатчилик муҳокамасида фуқаролар ва мутахассислар томонидан билдирилган таклифларнинг аксарияти лойиҳада белгиланган тадбирларни қўллаб-қувватлашга ва ривожлантиришга қаратилган.\nУмумхалқ муҳокамаси кенг жамоатчилик томонидан қизиқиш билан қарши олинганини ва фаол муносабат билдирилганини, аксарият фуқаролар томонидан қўллаб-қувватланганини қайд этиш лозим.


Кунгабоқар ёғининг божхона омборларида тўпланиши сунъий тақчилликни келтириб чиқариши мумкин — ИТИМ – Газета.uz\nЎсимлик ёғи импортига ҚҚСнинг бекор қилиниши арафасида божхона омборларидаги кунгабоқар ёғи ҳажми бир ҳафта ичида 3500 тоннадан 6500 тоннага кўпайди. Иқтисодий тадқиқотлар ва ислоҳотлар маркази бу сунъий тақчилликни келтириб чиқариб, нархларга таъсир кўрсатиши мумкин, деб ҳисобламоқда.\nLotinchada 5 май 2021, 22:05 Иқтисодиёт\nЎсимлик ёғи нархининг кўтарилиши божхона омборларида ушбу маҳсулот ҳажмининг кескин ортишига олиб келди. Бу, ўз навбатида, сунъий тақчилликка олиб бориши мумкин. Бу ҳақда Президент администрацияси ҳузуридаги Иқтисодий тадқиқотлар ва ислоҳотлар маркази (ИТИМ) матбуот хизмати «Газета.uz»га маълум қилди.\n«Нарх-навонинг ошишига таъсир кўрсатган яна бир омил-ўсимлик ёғи импортини ҚҚСдан озод қилиш тўғрисидаги қонуннинг кучга кириши, бу эса божхона омборларида ўсимлик ёғининг ортиқча миқдорда тўпланишига олиб келди», — дея маълум қилди ИТИМ.\nМарказнинг қайд этишича, жорий йилнинг 27 апрель ҳолатига кўра, божхона омборларида 3,5 минг тонна кунгабоқар ёғи 4,74 млн АҚШ долларига тенг) ва май ойи бошида (2021 йил 4 май) 6,5 минг тонна ёғ мавжуд бўлган.\n«Шу билан бирга, ўсимлик ёғи нархининг ўсиши тўхтади. Шундай қилиб, операцион маълумотларга кўра, ўтган ҳафта ўсимлик ёғи нархларининг 1,5% га, бир ҳафта олдин эса 5% га пасайиши кузатилди. Бозорнинг ушбу кўрсаткичлари ўсимлик ёғи нархлари даражасининг барқарорлашув тенденциясини кўрсатади», — дейилади хабарда.\nИТИМнинг қайд этишича, жорий йилнинг апрель ойида деҳқон бозорлари ва савдо марказларида республикадаги ўсимлик ёғининг ўртача нархи 16 271 сўмни ташкил этди, бу ўтган йилнинг шу даврига нисбатан 5 451 сўм кўп (50% ўсиш).\n2020 йилда Ўзбекистонда 500 минг тоннага яқин ўсимлик ёғи сотилди. Импорт улуши 57% ни (285 минг тонна), маҳаллий ишлаб чиқариш улуши эса 43% ни (249 минг тонна, шу жумладан, 32 минг тонна экспорт) ташкил этди.\nЎзбекистонда ўсимлик ёғи нархининг ошиши бир неча омиллар билан изоҳланади:\nБМТнинг Озиқ-овқат ва қишлоқ хўжалиги ташкилоти (ФАО) томонидан ҳисобланган ўсимлик ёғлари индекси ўтган йилнинг апрель ойидаги 81 банддан 2021 йилнинг февраль ойидаги 147 бандга (81% га ўсиш) ошди.\nИмпорт нархларининг ошишига йирик ҳамкор давлатлар томонидан экспорт чекловларининг жорий этилиши таъсир кўрсатади. Хусусан, Россияда 2021 йилнинг 9 январидан 30 июнига қадар кунгабоқар уруғларини Божхона иттифоқидан ташқарига экспорт қилиш божи 6,5% дан 30% гача, лекин тоннасига 165 евродан кам бўлмаган миқдорда оширилди.\n2020 йилда РФда кунгабоқар уруғини ишлаб чиқариш ўтган йилга нисбатан 13,7% га камайган. Росстат маълумотларига кўра, ўтган йили Россияда кунгабоқар ёғининг нархи 26% га ошган.\nШу билан бирга, ўтган йили республика саноат-тармоғининг йирик корхоналари томонидан 249 минг тонна ўсимлик ёғи ишлаб чиқарилди, бу 2019 йилга нисбатан 5 минг тонна кўп (2%). Жорий йилнинг январь-март ойларида эса 78,3 минг тонна ўсимлик ёғи ишлаб чиқарилди, бу 2020 йилнинг январь-март ойларига нисбатан 2,3 минг тоннага кўпдир, дея қайд этди ИТИМ.\n«Газета.uz» аввалроқ нима учун ўсимлик ёғи нархлари ўсгани, ушбу маҳсулотни қайси компаниялар қаердан ва қанча ҳажмда импорт қилаётгани ҳақида ёзган эди. Мисол учун, 5 та импортёр (245 тадан) 2020 йилда Ўзбекистонга 49 фоиз маҳсулотни олиб кирган.\nПрезидент Шавкат Мирзиёев 29 апрель куни ўсимлик ёғи, кунгабоқар ва зиғир уруғи, шунингдек соя данагинининг импортини ҚҚСдан озод қилиш тўғрисидаги қонунни имзолади. Шу билан бирга, айрим турдаги озиқ-овқат маҳсулотларига нисбатан экспорт божхона божлари киритилмоқда.\nАввалроқ Сенат мажлисида молия вазири ўринбосари Дилшод Султонов ўсимлик ёғи импорти ҚҚСдан озод қилиниши сабабли бюджетга 267 млрд сўм тушум тушмаслигини ҳамда ушбу йўқотиш ўрни қандай қопланиши ҳақида маълумот берган эди.


Ғарбнинг муваффақиятли баёнотлари ортидан Путин Россия вакцинаси тарғиботини кучайтирмоқда\nДунё Ғарбда ишлаб чиқилган икки самарали вакцинани қарши олар экан, мамлакатлар синалган вакцина хариди учун шартнома имзоламасидан аввал, Владимир Путин Россиянинг шубҳали вакцинасини тарғиб қилишга зўр бермоқда.\nРоссия президенти Владимир Путин 17 ноябр куни Москва яқинидаги қароргоҳидан туриб видеоалоқа орқали БРИКСнинг XII саммитида иштирок этмоқда. [Алексей НИКОЛЬСКИЙ / СПУТНИК / AFP]\nМОСКВА – Яқинда эришилган ютуқлардан сўнг, Европа ва Қўшма Штатларда COVID-19га қарши эмлаш дастурлари билан боғлиқ режалар шаклланар экан, Россия президенти Владимир Путин йирик ривожланаётган мамлакатлар иттифоқи – БРИКС аъзоларини Россиянинг коронавирусга қарши вакциналарни оммавий ишлаб чиқаришга чорламоқда.\nБразилия, Россия, Ҳиндистон, Хитой ва Жанубий Африка республикасидан иборат БРИКС альянсининг онлайн саммитида нутқ сўзлаган Путин иттифоқнинг қолган тўрт аъзосини Россиянинг коронавирусга қарши вакциналарни кенг миқёсда ишлаб чиқариш ва тарқатишга тарғиб қилди.\n«Россияда вакциналар бор, улар самарали ва хавфсиз... Бу маҳсулотни кенг миқёсда тарқатиш учун ўз саъй-ҳаракатларимизни бирлаштиришимиз жуда муҳим», деди Путин сешанба (17 ноябр) куни.\nРоссия раҳбари вакциналарни оммавий ишлаб чиқариш бўйича беш мамлакат ўртасида қандай кенг кўламли ҳаракатлар олиб борилишини очиқламаган ва тижорий шартларни айтиб ўтмаган.\nАвгуст ойида Россия режими COVID-19га қарши дунёдаги биринчи вакцинани рўйхатдан ўтказганини эълон қилди. Бу баёнот совет даврига оид сунъий йўлдош шарафига «Спутник V» деб номланган вакцинанинг кенг миқёсли клиник синовларидан аввал берилди.\nЎтган ойда Путин режими коронавирусга қарши иккинчи вакцина – «ЭпиВакКорона»ни ҳам рўйхатдан ўтказганини айтди.\nАҚШнинг Pfizer трансмиллий фармацевтика корпорацияси ва Германиянинг BioNTech биотехнологик компанияси 9 ноябр куни ўз вакциналари самарадорлиги 90 фоиздан юқори эканлигини эълон қилдилар, бу глобал вакцина пойгасида умидбахш баёнот бўлди.\nОрадан икки кун ўтиб, Россия режими унинг вакцинаси 92 фоизлик самадорликка эга эканини айтди. Кўпчиликнинг фикрича, Кремл рақамларга шунчаки 2 фоиз қўшиб қўйишган бўлиши мумкин.\nАммо бу шов-шувли янгилик ҳам ташвиқот чораларига ҳеч қандай ёрдам беролмади.\nЧоршанба (18 ноябр) куни Pfizer ва BioNTech COVID-19га қарши ўз тажриба вакциналари бўйича якунланган тадқиқотлар уларнинг 95 фоизга самарадорлигини кўрсатганини маълум қилган.\nАҚШ Миллий соғлиқни сақлаш институти билан ҳамкорликда ўзининг COVID-19га вакцинасини ишлаб чиққан Moderna биотехнология компаниясининг 16 ноябр кунги хабарига кўра, дастлабки натижалар номзод-вакцинанинг 94,5 фоизга самарадор эканини кўрсатди.\nПутиннинг БРИКСга мурожаати – мамлакатлар Ғарбнинг синалган ва муваффақиятли вакциналари хариди учун шартнома имзоламасидан аввал, синови якунланмаган «Спутник V»ни сотишга уриниш ўлароқ баҳоланмоқда.\n«Россиянинг баёнотини тушунтириш жуда мушкул», деган эди мамлакатда COVID-19 вакцинаси бўйича олиб борилаётган тадқиқотлар ва ишланмаларни диққат билан кузатиб бораётган, Россиянинг Клиник тадқиқотлар бўйича ташкилотлари уюшмаси вакили Светлана Завидова ўтган ҳафтада.\n«Қўрқаманки, улар Pfizer натижаларини кўриб, унга шунчаки 2 фоиз қўшиб қўйишган бўлиши мумкин», деди у Science нашри билан суҳбатда.\nАксар таҳлилчилар Кремлнинг биринчи бўлиб вакцина ишлаб чиқиш «иштиёқи» унинг самарадорлиги ва хавфсизлигига путур етказиши мумкинлигидан хавотирда.\n«Спутник V» вакцинасининг хавфсизлиги атрофидаги шубҳалар ортар экан, Кремл бу маҳсулот борасидаги риторикасини янада кучайтира бошлаган.\nМоскванинг вакцинани тарғиб қилиш кампанияси ватанпарварлик баёнотлари билан тўлган ва ҳеч қандай танқидни кўтармайди – «Кремл хавфсизликни ўйламаяпти» деган даъволар Россияга қарши бўҳтон сифатида рад этилади.


Ўтган йили Ўзбекистонга 27 минг тоннадан ортиқ гўшт импорт қилинди\n11 Yanvar 22:22 Иқтисодиёт\nГЎШТ Давлат статистика қўмитаси ИМПОРТ минг тонна\n2021-йилнинг январ-ноябр ойларида Ўзбекистонга хориждан 27,6 минг тонна гўшт импорт қилинган.\nДавлат статистика қўмитаси маълумотларига кўра, гўшт импорти 2020-йилнинг мос даврига нисбатан 8,4 минг тоннага ошган.\nГўштнинг асосий қисми Беларус (18,7 минг тонна), Қозоғистон (4,2 минг тонна), Украина (2,6 минг тонна), Россия (629 тонна) ва Молдовада (660 тонна) харид қилинган.\nАввалроқ Олий Мажлис Қонунчилик палатаси депутатлари навбатдан ташқари ялпи мажлисда гўшт ва сариёғ импортига қўшилган қиймат солиғини нолга тенглаштиришни маъқуллагани ҳақида хабар берилганди.\nСурхондарёни ривожлантиришнинг устувор йуналишлари белгилаб олинди\nЎзбекистондадаги ИЭС Нидерландлар томонидан қурилади


Мухолифат Саакашвили истеъфосини талаб қилмоқда\n07 июл 2022, Тошкент вақти: 09:08\nТбилиси марказида Грузия мухолифати тарафдорларининг норозилик намойиши давом этмоқда. Норозилик тадбирида мингга яқин одам қатнашмоқда.\nМухолифат етакчилари намойишчиларни президент Михаил Саакашвили истеъфога кетмагунича тарқалмасликка чақирган.\nНорозилик акцияси қатнашчилари мухолифатнинг ҳибс этилган уч аъзосининг озод этилишини ҳам талаб этмоқда.\nЧоршанба кечқурун Грузия Ички ишлар вазирлиги олдида намойишчилар ва полиция ўртасида тўқнашув рўй берди, 30 га яқин одам, жумладан, олти нафар полициячи касалхонага ётқизилди.\nМухолифат норозилик чиқишларини бостириш учун махсус бўлинма ташлангани ва улар намойишчиларга қарши резина ўқлардан фойдаланганини иддао қилган, полиция эса буни рад этган.\nГрузияда Михаил Саакашвили истеъфоси талабидаги намойишлар 9 апрел кунидан бошланган эди.\nУкраинада 21 мингдан зиёд ҳарбий жиноят тергов қилинади\nУкраина 21 мингдан зиёд ҳарбий жиноят юзасидан тергов ўтказади. Бу ҳақда Украина бош прокурори Ирина Венедиктова Би-би-сига берган интервьюсида билдирди.\nВенедиктовага кўра, прокуратурага муҳтамалан россиялик ҳарбийлар томонидан амалга оширилган ҳарбий жиноятлар тўғрисида ҳар куни 200-300 тадан хабар келиб тушмоқда.\nБундан ташқари, Киев Украина фуқаролари Россияга ноқонуний равишда олиб чиқиб кетилаётгани ҳақида мунтазам равишда хабар қилиб келяпти. Россия расмийлари тарқатган сўнгги маълумотга кўра, кейинги кунларда Украинанинг шарқий вилоятларидан 24 минг киши эвакуация қилинган, улардан тўрт мингга яқини болалардир.\nЭвакуация Донбассдаги ўзини Украинадан мустақил деб эълон қилиб олган республикалар ҳамда Россия Қуролли кучлари назорати остида бўлган ва шу кунда шиддатли жанглар бораётган вилоятларда амалга оширилган.\nРоссия расмийларига кўра, уруш бошидан бери Украина шарқидан Россияга 371 минг 925 бола дохил 2 миллион 359 минг 135 киши чиқиб кетган.\nРоссияга эвакуация қилинган қочқинлар катта ёшдаги кишиларнинг ҳаммаси ўтиши лозим бўлган “фильтрацион лагерлар” ҳақида айтишмоқда.\nРоссия босқини бошланганидан бери 13 миллионга яқин украиналик ўз уйини ташлаб кетишга мажбур бўлишган. Улардан 5 миллиони Польша, Венгрия, Словакия, Руминия ва Европанинг бошқа давлатларига чиқиб кетишган. Қолган 8 миллион киши эса Украинанинг хавфсизроқ ҳудудларига кўчиб ўтишган.\nУкраиналик қочқинларнинг 2 миллионига Европа Иттифоқида Польша мезбонлик қилмоқда. Шунингдек, 780 минг нафар украиналик Германияга, 366 мингдан кўпроғи Чехияга, 145 минги Туркияга, 90 мингдан Руминия ва Молдовага қочган.\nРоссия қочқинлар қаерга жойлашгани, уларнинг легал мақоми ва уларга берилаётган ёрдам ҳақида аниқ маълумот тақдим этаётгани йўқ.\nТолибон вакили: Ўзбекистон ҳудудига снаряд отган шахслар қидирилмоқда


Таиландда зўравонлик тўхтамаяпти\n26 май 2022, Тошкент вақти: 09:35\nБангкокда аксилҳукумат намойиш иштирокчилари ва хавфсизлик кучлари ўртасидаги тўқнашувлар тўртинчи кун давом этмоқда. Зўравонликлар оқибатида шу кунгача камида 25 киши нобуд бўлди.\nТаиланд полицияси Бангкок марказига элтувчи барча йўлларда назорат пунктлари ўрнатаётган бир пайтда ҳукумат кучларининг мингдан ортиқ аскари "Қизил кўйлаклар" ўрнашиб олган ҳудудни қуршовга ола бошладилар.\n16 май куни Таиланд полицияси пойтахт Бангкокда давом этаётган тартибсизликлар чоғида икки намойишчи отиб ўлдирилганини маълум қилди.\nБангкокда аксилҳукумат намойиш иштирокчилари ва хавфсизлик кучлари ўртасидаги тўқнашувлар тўртинчи кун давом этиши оқибатида камида 25 киши нобуд бўлди, юздан ортиқ фуқаро тан жароҳати олди.\n"Қизил кўйлаклар" номини олган намойишчилар 12 мартдан буён ҳукумат истеъфосини талаб қилиб, Бангкокда норозилик намойиши ўтказиб келмоқдалар. Аксилҳукумат намойиш иштирокчилари Бангкокдаги савдо марказларидан бирига ўрнашиб олиб, ҳукумат истеъфога чиқмагунича, ҳеч қаерга кетмасликларини билдирганлар.\nҲукумат, ўз навбатида, намойишчилар билан музокаралар олиб бормаслигини маълум қилиб, норозилар жойлашган ҳудудга электр қуввати ва сув таъминотини тўхтатиб қўйди.\nРасмийлар Бангкокдаги вазият назорат остида эканини билдираётган бўлса-да, намойишчилар жойлашган ҳудудда ҳануз портлаш ва ўқ овозлари эшитилиб турибди.\nАйни пайтда БМТ ва АҚШ ҳукумати барча томонларни зўравонликлардан ўзини тийиб туришга чақирдилар. БМТ Бош котиби бугун ёйинланган баёнотда Таиланд ҳукумати ва намойишчиларни музокаралар курсига қайтишга ундади.\nТаиланд хавфсизлик кучлари намойишчиларга қарши кўздан ёш оқизувчи газ, шовқин гранаталари ва резина ўқлардан фойдаланган бўлса, норозилар бунга жавобан ҳарбийларга қарата тош ва ёнилғи махсулотлари тўлдирилган шишаларни улоқтирмоқдалар. Намойишчилар шунингдек, ўзлари жойлашиб олган ҳудудда резина ва машиналарга ўт қўймоқдалар.\nРасмийлар ҳукумат кучлари ўзларини ҳимоя қилиш мақсадидагина ўқ узаётганликларини билдирмоқдалар.\nСўнгги маълумотларга кўра, 14 май кунги тўқнашувларда канадалик журналист ярадор бўлган. Айни пайтда намойиш етакчиларидан бири Жатупорн Промпан журналистлар Бангкокдаги воқеаларни ёритишда давом этар экан, намойишчилар ҳам ўзларини хавфсиз ҳис қилишларини таъкидлади.\n- Барча дўстларимиз билан алоқада бўлиб турибмиз ва журналистлар шу ерда экан биз ҳам хотиржам бўлишимиз керак. Агар журналистлар бу ердан кетсалар, бизнинг тақдиримиз нима бўлиши ҳеч кимга аён эмас, деди намойишчиларнинг етакчиларидан бири.\nНамойишчиларнинг аксари 2006 йилда истеъфога чиқарилган собиқ бош вазир Таксин Синаватра тарафдорларидир. Улар амалдаги бош вазир Абҳисит Вежжаживадан истеъфога чиқиш ва мамлакатда янги парламент сайловлари ўтказилишини эълон қилишни талаб қилиб келмоқда.\nАбҳисит Вежжажива муддатидан аввал сайловларни ноябр ойида ўтказишни таклиф қилган бўлса-да, апрел ойидаги намойишлар чоғида рўй берган зўравонликлар учун масъулиятни ким ўз зиммасига олиши лозимлиги борасида намойишчилар билан келишувга эриша олмади. Апрел ойидаги зўравонликларда камида 42 киши нобуд бўлиб, 1400 дан ортиқ фуқаро тан жароҳати олган эди.\nАйни пайтда Таиланд ҳукумати келаси кунлар ичида шаҳар кўчаларини намойишчилардан тозалашини билдирган. Намойишчилар эса ўз талаблари бажарилмагунича, ҳеч қаерга кетмасликларини айтмоқдалар.


Аллоҳ таоло инсонларнинг ер юзини макон тутиб яшашларини, насл қолдириб кўпайишларини ирода қилди. У зот эркакларнинг таскинлик ва осойишталик топишлари учун уларга жуфтларни, яъни аёлларни ҳам яратди.\nШу билан бирга эркак ва аёллар ўртасида муроса ва тотувлик бўлиши учун улар ўртасида муҳаббат, иноқлик ва меҳрибонлик туйғуларини ҳам пайдо қилди. Аллоҳ таолонинг иродаси билан ҳар қайси инсон, миллати, тили ва динидан қатъий назар, бу дунёга бахтли ва саодатли яшаш учун келади. Бундай юксак орзуга етишнинг шарти ва гарови бўлган омиллар кўп. Лекин улар орасида ҳаётимизга маъно-мазмун берадиган, уни янада ёруғ ва фойдали қиладиган бир омил борки, у ҳам бўлса, одамнинг ўз уйи, ўз юртини ҳар томонлама гўзал ва обод қилиб шундан ўзи мамнун бўлиб, рози бўлиб яшашида яққол намоён бўлади. Оила жамиятнинг асосидир. Оила мустаҳкам бўлса, жамият, мамлакат ҳам мустаҳкам ва барқарор бўлади. Аллоҳ таборака ва таоло Ўзининг иродаси билан азизу мукаррам қилиб яратган инсонга ер юзида тинч, фаровон ва саодатли турмуш кечириши ва наслини давом эттириши зарур бўлган барча шароитларни муҳайё қилди.\nОила қўрғонининг пойдевори, унинг мустаҳкам қалъаси, эр-хотинни маҳкам боғловчи риштаси никоҳдир. Никоҳ инсонлар жамиятида энг муқаддас битим ҳисобланади. Чунки ҳаётда ҳалол ва ҳаромни ажратиш, эр-хотиннинг ҳақ-ҳуқуқларига риоя этиш, оила қуриш, инсон наслининг давомийлигини таъминлаш, ёш авлод тарбияси каби муҳим масалаларнинг ҳаммаси шаръий никоҳга боғлиқдир. Шунинг учун динимиз оилани никоҳ асосида қуришга алоҳида аҳамият беради. Аллоҳ таолонинг эр-хотин жуфтлигини яратишдан иродаси ҳам инсон наслини кўпайтириб, ер юзини обод қилиш эди:\nوَاللَّهُ جَعَلَ لَكُمْ مِنْ أَنْفُسِكُمْ أَزْوَاجًا وَجَعَلَ لَكُمْ مِنْ أَزْوَاجِكُمْ بَنِينَ وَحَفَدَةً وَرَزَقَكُمْ مِنَ الطَّيِّبَاتِ ... (سورة النّحل/72\nПайғамбар алайҳиссалом бир ҳадисларида:\n"النِّكَاحُ سُنَّتِي، فَمَنْ رَغِبَ عَنْ سُنَّتِي فَلَيْسَ مِنِّي" (رواه البخاري\nяъни: "Никоҳ менинг суннатимдир, ким суннатимдан юз ўгирса, у мендан эмас" (яъни умматимдан эмас), деганлар. Демак, никоҳ асосида турмуш қуриш Аллоҳ таолонинг буйруғи, Пайғамбар алайҳиссаломнинг суннатлари экан, мусулмон киши оила қуриш йўлида ҳаракат қилиши, турли сабабларни рўкач қилиб, уни пайсалга солмаслиги, оиласини никоҳ асосида қуриши лозим. Никоҳ туфайли инсон ўз насл-насабининг поклигини сақлайди, иффатини асрайди, бузуқлик, зино сингари ҳаром ишлардан тийилади. Аллоҳ таоло инсоният силсиласини давом эттириш учун аёлга оналик бахтини ва масъулиятини берди. Аёл эркак учун умр йўлдош, таскин ва осойишталик тимсолига айланди. Қуръони каримда шундай дейилади:\nوَمِنْ آَيَاتِهِ أَنْ خَلَقَ لَكُمْ مِنْ أَنْفُسِكُمْ أَزْوَاجًا لِتَسْكُنُوا إِلَيْهَا وَجَعَلَ بَيْنَكُمْ مَوَدَّةً وَرَحْمَةً إِنَّ فِي ذَلِكَ لَآَيَاتٍ لِقَوْمٍ يَتَفَكَّرُونَ (سورة الرّوم/21\nяъни, “Унинг аломатларидан (яна бири) – сизлар (нафсни қондириш жиҳатидан) таскин топишингиз учун ўзларингиздан жуфтлар яратгани ва ўртангизда иноқлик ва меҳрибонлик пайдо қилганидир. Албатта, бунда тафаккур қиладиган кишилар учун аломатлар бордир.” (Рум сураси, 21-оят )\nАёлнинг шарафи, иффати, ҳақ-ҳуқуқларини таъминлаб берган бу илоҳий дин бўлмиш Ислом, бундан ўн беш аср муқаддам юзага келди. Инсониятнинг сўнгги пайғамбари Муҳаммад алайҳиссалом аёл номини улуғлаш, унинг шаънини кўтариш, ҳақ-ҳуқуқларини белгилаб беришда фақат ислом умматига эмас, бутун кишилик жамиятига ибрат бўлдилар. Мусулмонларгина аёлга бўлган муносабат қандай бўлишини бутун дунёга исботлаб қўйишди. Исломда эркакларга ўз аёлларига яхши, хушмуомалада бўлиш, уларни хорламаслик, илм олишига ва динини ўрганишига шароит яратиб бериш, таом, кийим, бошпана ва рўзғор ашёлари билан таъминлаш, никоҳда маҳрини бериш каби кўплаб мажбуриятлар юкланган. Динимиз ҳатто уруш пайтида ҳам аёллар ва болаларни ўлдиришни ман этган. Қуръони каримда аёл ҳақида кўп оятлар нозил қилинган. Ҳатто сураларнинг бири Нисо (Аёллар), яна бири "Талоқ" сураси дея номланиб, буларда асосан аёлларга тааллуқли шаръий ҳукмлар баён қилинган. Бундан ташқари Бақара, Моида, Нур, Аҳзоб, Мужодала, Мумтаҳана ва Таҳрим сураларида ҳам аёлларга тегишли масалалар батафсил айтилган.\nИслом таълимоти аёлни улуғлабгина қолмай, балки эркакка берган барча ҳуқуқ ва мажбуриятларни аёлга ҳам берди. Илм олиш эркак ва аёлларга баробар фарз қилинган. Эркаклар молиявий муомалаларда қандай ҳуқуқларга эга бўлишса, аёллар ҳам худди шундай ҳуқуқларга эгадир. Молиявий муомалаларда аёл ўз моли ва бойликларини тасарруф қилиш ихтиёрига эга. Аёл эри ёки отасининг аралашувисиз тижорий шартномаларни ихтиёрий равишда ўзи тузишга ҳақлидир. Динимиз таълимотларига риоя қилган ҳолда жони, соғлиғи, ақлини сақлаш ва ривожлантириш, ақлий ва жисмоний ислоҳоти билан боғлиқ бўлган ҳамма ишда аёл эркак билан баробар ҳуқуққа эга.\n/ Оилада эр ва хотин бурч ва масъулияти


Ўзбекистон санъатшунослиги: кеча ва бугун » Kamoliddin Behzod nomidagi Milliy Rassomlik va Dizayn Instituti\nКуни кеча Камолиддин Бехзод номидаги Миллий рассомлик ва дизайн институтида “Санъатшунослик” факультетининг 50 йиллик юбилейи институтнинг профессор-ўқитувчилар ва талабалари билан кенг миқёсда нишонланди. Кечага шу факультетни энг биринчи қалдирғочларидан бўлиб тамомлаган, ҳозирда Республикамиз илм-фанига ўзининг улкан хиссасини қўшиб келаётган машхур олимлардан А.Хакимов, Н.Ахмедова, К.Акилова, Ф.Максумова, Л.Кодзаева, Е.Шостко ва бошқалар қатнашдилар.\n1954 йили Тошкентда театр санъати институти ташкил этилди. Орадан 11 йил ўтиб, 1965 йили Ўзбекистон маданият вазирлиги таклифи билан мазкур институтда санъатшунослик таълимини йўлга қўйиш бўйича қарор қабул қилинди. Шу йилнинг ўзидаёқ институтда “Тасвирий санъат тарихи ва назарияси” кафедраси ўз фаолиятини бошлади. Кафедранинг биринчи мудири санъатшунослик фанлари доктори, профессор Л.И.Ремпел Г.А.Пугаченкова билан ҳамкорликда бир қатор фундаментал тадқиқотлар олиб борди. Шу йили “Ўзбекистон санъати тарихи” номли йирик монографияси нашр этилди.\n1967-1968 йилларда таълим жараёнига Тошкентда Ўрта Осиё университетини битирган санъатшунослар – Л.В.Шостко ва В.Л.Лаковскийлар жалб этилдилар. Улар билан бир қаторда махсус курсларга маърузалар ўқиш учун таниқли олимлар, санъатшунослик фанлари доктори, Р.Х.Тоқтош, санъатшунослик фанлари номзоди А.У.Рашидов, Э.В.Ртвеладзе, Б.Турғунов, Ш.Тошхўжаев, А.Морозовалар таклиф этилдилар. Таниқли олим Г.Пугаченкова санъатшунослик институти томонидан ташкил этилган Далварзинтепа археологик комплекси санъатшунослик экспедициясини бевосита кафедрамиз талабалари иштирокида олиб борди.\n1972 йилдан кафедрани Л.В.Шостко бошқаради ва профессор-ўқитувчилар илмий салоҳиятини оширишга катта ҳисса қўшди. Етмишинчи йилларнинг ўрталарида жамоа янги кадрлар билан бойиди. Ёш санъатшунослар Н.Ахмедова ва З.Рахимовалар ҳам талабаларга санъат назарияси ва тарихидан сабоқ беришга киришдилар.\nМиллий истиқлолимизнинг дастлабки кунлариданоқ барча соҳаларда бўлгани каби таълим тизимида ҳам туб ислоҳотлар бошланди. Бу ҳолат бадиий таълим соҳаларини ҳам бирдай қамраб олди. Мустақиллик йилларида олимларимиз учун ватанимиз бадиий маданиятини ҳар томонлама чуқур ва изчил ўрганиш учун янги имкониятлар эшиги очилди. 1992 йилдан кафедрани Н.Ахмедова бошқаришга киришди. Ўзбекистон Республикаси Президентининг фармонига биноан ташкил этилган Ўзбекистон Бадиий Академияси таркибида Миллий рассомлик ва дизайн институти ўз фаолиятини бошлади. Натижада санъатшунос кадрларни тайёрлашда янги давр бошланди. 1998-1999 йилларда кафедрани Ш.Ғуломова бошқарди. 1999-2003 йилларда бу лавозимга З.Раҳимова тайинланди. 2003-2005 йилларда эса К.Акиловага шундай масъулият юкланди. 2005-2010 йилларда Н.Абдуллаев кафедра мудири сифатида фаолият юритди.\nҲозирги кунда кафедрада юқори малакали профессор-ўқитувчилар таркиби жамланган. Улар орасида профессор, санъатшунослик фанлари доктори А.Ҳакимов, Н.Ахмедова, К.Акилова, Э.Гюль, Д.Қодирова, санъатшунослик фанлари номзодлари – З.Алиева, Ш.Абдуллаева, Р.Фатхуллаев, доцентлар – Ш.Ғуломова, Е.Филатова ва бошқа бир қатор ёш профессор-ўқитувчилар бор.\nКафедра аъзолари 50 йиллик юбилей тадбирларини ташкил этишда катта ишларни бажардилар. Буни институт раҳбарияти билан келишган ҳолда “Санъатшунослик тўплами”нинг нашр этилишида ҳам кўриш мумкин. Бир сўз билан айтганда, мустақиллик йилларида Ўзбекистон бадиий маданиятини ўрганиш, миллий санъатшунослик мактаби анъаналарини давом эттиришда кафедра профессор-ўқитувчиларининг алоҳида ўрни бор.


"Дала қўриқчилари" ва бошқалар ҳақида (ўйин статистикаси)\n13 июнь, 2017, 19:30 1077 0\nКеча Ўзбекистон терма жамоаси сафарда мағлубиятга учради. Очиғи сийқаси чиққан ушбу янгиликни яна эътиборингизга ҳавола этишдан биз ҳам бироз уялиб турибмиз. Наилож, жаноб Самвел Бабаян мураббийлиги остида ҳаракат қилаётган ўзбекистонликлар кутилганидек юртимизга қуруқ қўл билан қайтадиган бўлишди.\nҲимоя майдонимизда «дала қўриқчиларидек» ҳаракат қилган Егор Криметс, Анзур Исмоилов ва Акмал Шорахмедовларнинг шарофати билан эронликлар ҳисобда олдинга чиқиб олишди. Майдон марказида чиройли ҳаракат қилган Сардор Азмун дарвоза томон чамаси 30-35 метр масофани ҳимоячиларни таъқибисиз босиб ўтди ва дарвоза томон айёрона зарба йўллади.\nУшбу вазиятда Александр Лобанов ўзини моҳир дарвозабон деб ўйлади чоғи тўп билан жарима майдонига кириб келаётган рақиб футболчисини менсимади. Бироқ у одатдагидек адашди. Аниқроғи шарманда бўлди. Лобановнинг оёқлари орасидан ўтиб борган тўп тўғри терма жамоамиз дарвозасидан ўрин олди.\nХайрият, биринчи бўлим биз учун бироз омадли ўтди десак муболаға бўлмаса керак. Сабаби ўз дарвозамиздан бошқа тўп ўтказиб юбормадик. Бевосита биринчи бўлим статистикасига тўхталадиган бўлсак, тўпга эгалик қилиш борасида форслар яққол устунлик қилишди, 60%-40%. Дастлабки 45 дақиқаликда Эрон терма жамоаси вакилларинг 214 та тўп узатмаларининг 77 фоизи аниқ амалга оширилди. Бу борада ҳамюртларимиз шерикларига 144 бор тўп узатган бўлса, уларнинг 73 фоизи аниқ манзилига етиб борди. Дарвоза томон берилган зарбалар борасида ҳам устунлик Эрон томонида, 5-3. Бироқ, аниқ зарбалар борасида сўз юритмасак ҳам бўлаверади, 1-0.\nБиринчи бўлимнинг тўлиқ статистикаси қуйидагича\nТўпга эгалик қилиш\nЯккама-якка курашларда устунлик\nАниқ тўп узатмалари (%)\nНавбат иккинчи бўлимга. Ушбу бўлим аввалидаёқ дарвозамиз томон 11 метрлик жарима тўпи белгиланди. Меҳди Таремини ўнг қўли билан ушлаб қолишга уринган Акмал Шорахмедовнинг бу қилиғини уммонлик ҳакам Аҳмад ал-Каф кўрин турган эди, аммо қарор қабул қилишга шошилмади. Бироқ танга топиб олган суварак мултфилмини эслатувчи ён ҳакам байроғини кўтарганча жарима майдонига югуриб кира бошлади ва ноилож қолган бош ҳакам Ўзбекистон терма жамоаси дарвозаси томон пенальти белгилашга мажбур бўлди (харқалай, бизга шундай кўринди). Лекин 11 метрлик нуқтага яқинлашган Масъуд Шожайи пенальтидан гол ура олмади. Унинг зарбаси дарвоза тўсини устидан ўтиб кетди.\nПеналти ишлашга ишлаб, ушбу имкониятни жамоадошига қўш-қўллаб топшириб қўйган Маҳди Таремий якунда барибир гол урди. Майдон марказида Одил Аҳмдеовдан тўпни олиб қўйган форслар ҳужумга ўтишга шошилди. Сардор Азмун ва Меҳди Таремий «девор» услубида терма жамоамиз вакилларини осонлик билан алдаб ўтишди. Азмун томонидан ажойиб тарзда узатилган тўпни қабул қилиб олган Таремий қаршисида Анзур Исмоилов «қўриқчидек» пайдо бўлди. Таремий шундоқ ҳам ҳолдан тойган ҳимоячимизни устидан кулгиси келмади чоғи, эронлик ҳужумчи бир ҳаракат билан Анзурни ортда қолдирди ва очиқ қолган дарвозага тўпни йўллади, 2-0. Аслида дарвозани Лобанов қўриқлаётганди, бироқ буни аҳамияти бормиди?\nЎйин статистикаси ҳақида икки оғиз. Икки тўп фарқи билан имкониятни бой берган вакилларимиз ўйин давомида уч бора рақиб дарвозаси томон зарба беришди (10-3). Бироқ бу зарбаларнинг биронтаси аниқ чиқмади (2-0). Иккинчи бўлимда рақибга қараганда кўпроқ тўп узатмаларини оширган терма жамоамиз аъзолари тўпга эгалик қилиш борасида устунликни қўлга ола билишмади, 56%-44%. Лекин қоида бузиш бўйича бизникилар яққол устунлик қилишди (12-20) ва икки бор сариқ карточкани ўзлаштириб олишди.\nЎйиннинг тўлиқ статистикаси қуйидагича\nЎйиндан ташқари ҳолат


ЕИ Сурия исёнчиларига қурол етказиш имкониятларини муҳокама қилмоқда\nБрюсселда Европа Иттифоқи ташқи ишлар вазирлари Сурия исёнчиларига қурол етказиб бериш имкониятларини муҳокама қилмоқда.\nБритания ва Франция иттифоқнинг бошқа аъзоларини президент Башар ал-Ассадга қарши курашаётган исёнчиларга қурол етказишга йўл очиш мақсадида Сурияга жорий қилинган қурол эмбаргосига ўзгартиш киритишга кўндиришга уринмоқда.\nБритания Ташқи ишлар вазири Уильям Ҳэйг исёнчиларга қурол етказиб бериш орқали Ассад режимини тинчлик ўрнатиш уринишларига жиддийроқ ёндашишга мажбур қилиш мумкинлингини айтмоқда.\nЛекин ЕИнинг Австрия, Финляндия ва Чехия каби аъзолари исёнчиларга қурол етказиш 26 ойдан бери давом этаётган ва ўн минглаб одам ёстиғини қуритган можарони янада кескинлаштириши мумкинлигидан хавотир билдирмоқда.\nЕИ музокаралари АҚШ Давлат котиби Жон Керри ва Россия Ташқи ишлар вазири Сергей Лавров Парижда Сурияда тинчлик ўрнатиш режаларни муҳокама қилаётган пайтга тўғри келмоқда.


25.05.2022 10:06 0 2654\n2022 йилда абитуриентлар учун тест топширишдаги ўзгаришлар ва янгиликлар ҳақида маълумот олиш учун Давлат тест маркази билан боғландик. ДМТ ахборот хизмати бу йилги асосий янгиликлар ҳақида маълумот берди.\n1. Олдинги йилги қабулда мутахассислик блокидаги 2 та фанга тенг – 3,1 баллдан берилган эди. Бу йил эса шу 2 та фан муҳимлилигига қараб даражаланади. Масалан, математика йўналиши учун 1-фан математика (ҳар тўғри жавобга 3,1 баллдан) , 2-фан эса физика (ҳар тўғри жавобга 2,1 баллдан) бўлади.\n2. Мутахассислик фанларининг даражаланиши абитуриентларнинг 5 та йўналиш танлаш имконига ҳам таъсир қилади. Энди абитуриентлар ўтган йилгидек мутахассислик блокида мавжуд 2 та фанга қараб эмас, балки уларнинг биринчи ёки иккинчи фанлигини ҳам ҳисобга олиб 5 та ОТМни танлайди.\n3. Барча тест топширувчилар учун мажбурий бўлган 3 та фан – математика, она тили ва Ўзбекистон тарихи бўйича 10 тадан жами 30 та савол тушади ва уларга 1,1 баллдан берилади (2021 йили мажбурий блок учун 2,1 баллдан берилган).\n4. Бу йил кириш имтиҳонларида абитуриентларга тестларни ишлаш учун 3 соат вақт берилади. Вазирлар Маҳкамасининг тест топшириқларини ўтказишга оид 261-сонли низомида 30 та савол учун бир соат вақт берилиши ёзилган. Демак, 90 та саволга 3 соат вақт берилади.\n5. Бу йилдан 6 та ОТМда тест ижодий имтиҳонга ўзгармоқда. Фанлар мажмуасига чет тили биринчи фан сифатида киритилган:\nСамарқанд давлат чет тиллари институти;\nНукус давлат педагогика институтининг хорижий тиллар бўйича педагогларни тайёрловчи бакалавриат таълим йўналишларида чет тилидан тест эмас, тинглаб тушуниш, ўқиш, ёзиш ҳамда гапириш компетенцияларини аниқлаш ва баҳолашга қаратилган касбий (ижодий) имтиҳон олинади.\n6. Шунингдек, баъзи йўналишларда имтиҳон олинадиган фанлар ўзгарган. Давлат ОТМларида таълим йўналишлари сони – 461 та, шундан 7 фоизида 2 та фаннинг ўрни ўзгарган. Битта фан ўзгарган таълим йўналишлари эса 2,8 фоизни ташкил қилган бўлса, фақатгина битта йўналиш – биотиббиёт муҳандислиги йўналишида мутахассислик фанлари бутунлай ўзгарган.\n7. Мактаб ёки коллеж, лицейни бир йил аввал тугатган абитуриентларнинг барчаси кириш имтиҳонларида қатнашиш учун пул тўлайди. Бу йилдан бошлаб кириш имтиҳонлари учун тўлов ундирилмайдиган абитуриентлар тоифасига:\n«Ижтимоий ҳимоя ягона реестри» ахборот тизимида рўйхатга олинган шахслар ва уларнинг фарзандлари;\n«Ёшлар дафтари»да рўйхатда турувчи ёшлар ҳам киритилди.\nБунгача озод қилинганлар рўйхатида ногиронлиги бўлган шахслар ва меҳрибонлик уйлари болалари, болалар шаҳарчасининг битирувчилари бор эди.\nабитуриент Давлат тест маркази ДТМ\nТаълим 28/06, 14:33


Турнир 08.08.2020 13:48\nВакилларимизнинг ушбу мусобақадаги муваффақиятли иштирокидан руҳланган Ўзбекистон оғир атлетика федерация ҳам ана шундай йирик турнир ўтказиш ташаббусини илгари сурди. Яъни оғир атлетика бўйича “Ўзбекистон Республикаси Мустақиллиги кубоги” онлайн халқаро турнири ташкил қилинмоқда.\nБу хақда Ўзбекистон Миллий олимпия қўмитаси матбуот хизмати хабар берди.\nХалқаро оғир атлетика федерацияси (IWF) ҳамда Ўзбекистон оғир атлетика федерациясининг расмий вакиллари мана шу масалага бағишлганган видеоконференция ташкил қилишди. Унда IWF номидан ташкилот вице-президенти, техник қўмита раиси Нико Влад, IWF вице-президенти, ривожланиш ва таълим комиссияси бошлиғи Хосе Карлос Куэнёс ва бошқа бир қатор мартабали вакиллар, мамлакатимиз томонидан Ўзбекистон оғир атлетика федерацияси раисининг биринчи ўринбосари, IWF ижроия қўмитаси аъзоси Шаҳрулло Маҳмудов бошчилигидаги федерацияси вакиллари қатнашди.\nВидеоконференция кун тартибидан 28-30 август кунлари “Ўзбекистон Республикаси Мустақиллиги кубоги” онлайн халқаро турнирини ташкил қилиш масаласи ўрин олди. Таъкидлаш жоиз, халқаро мутасаддилар мазкур ташаббусни катта қизиқиш билан қўллаб-қувватлади. Суҳбат якунида томонлар ушбу баҳсларни катта масштабда ёритиб бориш борасида келишиб олди.\nУшбу ташаббус Халқаро оғир атлетика федерациясига аъзо кўплаб мамлакатлар вакилларига маъқул бўлди. Бугуннинг ўзида бир қатор мамлакатлар, жумладан, Саудия Арабистони, Хитой, Қозоғистон, Латвия, АҚШ терма жамоалари ушбу турнирда иштирок этиш истагини билдиришган. Умуман олганда, бўлажак мусобақада 40 га яқин мамлакат вакиллари иштироки кутилмоқда. Ўз навбатида, карантин даврида бўлишимизга қарамасдан, мамлакатимиз спорти ривожи йўлида ташкил қилинаётган мазкур мусобақанинг ўтказилишига ҳукуматимиз ҳам хайрихоҳлик билдираётганини таъкидлаш жоиз. Бу борада мусобақа ғолиб ва совриндорлари учун пул мукофотлари ажратилиши маълум қилинди. Бу эса мусобақага бўлган қизиқишнинг янада ортишига сабаб бўлади.\nЎтган ой ўтказилган илк халқаро онлайн турнир ташаббускори Лотин Америкаси давлатлари бўлиб, беллашувлар ҳам ушбу минтақа вақтига қараб белгилангани боис, вакилларимиз бизнинг вақт билан ярим тунда чиқиш қилишган эди. Ўзбекистон Жисмоний тарбия ва спорт вазирлиги, Миллий олимпия қўмитаси ва Ўзбекистон оғир атлетика федерацияси ҳамкорлигида ташкил қилинадиган бўлажак мусобақа эса Тошкент вақти билан ўтказилиши кутилмоқда.


Сўровнома: Давлат хизматлари агентлигининг хизматларидан розимисиз? » Ўзбекистон янгиликлари – Zamin.uz\nХабарингиз бор 2017 йил 12 декабрдан Ўзбекистон Республикаси Президенти Шавкат Мирзиёевнинг фармони билан Адлия вазирлиги ҳузурида Давлат хизматлари агентлиги ташкил этилди.\nАгентликнинг асосий вазифаси фуқароларнинг мурожаатларини сансоларликларсиз ўз вақтида бажариш ва уларга қулайлик яратишдан иборат. Хўш, агентлик ўз вазифасини тўлиқ адо этяптими? Сиз янада овора-ю сарсон бўлиб қолмаяпсизми? Қуйида таҳририят томонидан ушбу масалада сўровнома ташкил этилган. Агентликнинг кўрсатаётган хизматларидан рози бўлсангиз ёки аксинча бўлса фикрларингизни қолдиринг!\nХўш, Давлат хизматлари агентлигининг хизматларидан розимисиз?\nб) унчалик эмас;\nҚолдирилган фикрлар (28)\nАлишер 7 мая 2019 15:44\nФазифасини яхши бажармиди\nИброхим тухтаев 7 мая 2019 15:48\nДха умуман коникарсиз иши кадрлар малакаси паст муомала маданияти расво таниш билишчилик авжида иш нотугри ташкил килинган ромитан тумани ДХА мисолида фактлар асосида исботи бор\nАбдували 7 мая 2019 15:50\nЙук навбат жуда куп\nxayrullaev 7 мая 2019 17:02\nlshlari dokment ishlarni yaxshi olib biriyapti\nАброр 7 мая 2019 17:38\nЖуда катта навбат!\nойбек 7 мая 2019 17:54\nакрпмжон 7 мая 2019 18:21\nОддинги оворагарчиликлар камайган.ха.нисбатан яхши\nОтабек 7 мая 2019 18:26\nвазифасини яхши бажармайди\nMunisa 7 мая 2019 18:51\nUmuman noroziman men shayxotohur davlat xizmatiga borganimda faqat sarson bolgandim malakasiz xodimlar ishlaydi.Kop narsani bilmidi savol bersez qoniqarsiz javob olasiz man shularni dep 2yil sarson bolgandim xoziram axvol shu.Chunki ularni boshligi ozi kop narsani bilmidi\nUsmon 7 мая 2019 20:25\nJuda yahshi ish bolgan davlat hizmatlari ochilib hamma ishimiza bitta shu markazi ichida bitmoqda\nБаходир 7 мая 2019 20:37\nНавбат куп,электрон навбат жорий килинмаган,хайдовчилик гувохномасини алмаштириш вилоятларда жорий килинмаган.\nБоходир 8 мая 2019 01:03\nАрзимаган бир варокхам пул келишаябди\nБоходир 8 мая 2019 01:05\nХар бир малумот учин алохида пул\nЖасур 8 мая 2019 07:57\nҚашқадарё вилоятининг Касби туманига ушбу ишларни жадаллаштирилишини сўрайман.\nБобур 8 мая 2019 11:03\nЙук чунки биринчидан интернет сифати тезлиги паст, иккинчидан хизмат ходимлари жуда хам секин ишлашади, ишини яхши билишмайди, шунингдек пул тулашда хам навбатлар купайиб кетган\nТошкентбой 8 мая 2019 14:55\nАлбатта розимиз, жуда кўп ишлар қилиняпти\nсарсон бб юришлар йўқ. Бир жойда ҳамма ишинг битади. Янаям такомиллаштирилса, бошқа идорларга ҳожат қолмайди\nШухрат 8 мая 2019 15:31\nЭрталабдан 200-300 тагача "очередь"....жуда навбат катта.....\nШохрух 8 мая 2019 20:54\nЙук навбат жуда куп .\nАлишер 9 мая 2019 08:18\nХар бир ташлаган кадамингиз учун алохида пул тулашингиз керак. Жуда катта навбатлар. Ходимлар жуда купол ва тажрибасиз.\nRasul 9 мая 2019 08:23\nDavlat xizmatlari ishi O'ylaganimizday emas. Pul ishlashning madaniylashgan usuli..\nУлугбекман 9 мая 2019 23:29\nЙук с вариант\nЛола 10 мая 2019 09:50\nБошка давлатда яшаганим боис бир йилда бир ой Тошкентда боламан. Лекин кадрларнинг муомала маданиятига хайрон колишдан бошка илож йук. Навбатлар жуда катта факат сарсон булади киши.\nAziz 10 мая 2019 13:10\nSalom.Qandaydir qulayliklar bor lekin Noroziman navbatni aytmaysizmi.Bolamga Bog'cha uchun yo'llanma olishga bordim ular menga to'liq kunlik yozib berdi 1 kundan keyin Bog'chaga kelsam joy yo'q deb bolamni olishmadi keyin borib yarim kunlikka yozdirib keldim\nДилшод 14 мая 2019 11:58\nХа, жуда яхши ишлашяпти\nМашхура 14 мая 2019 12:19\nХа албатта розимиз, жуда кўп давлат хизматлари шу ернинг узида битади, ташкилотма ташкилот\nсарсон булиб юришлар йўқ. Янаям такомиллаштирилса, янада кулай булади.\nБахромжон 14 мая 2019 12:57\nМен бошка ташкилотга иш билан борсам, у ердагилар билмасдан, ягона дарча га боринг дейишди. Давлат хизматига борсам бошлиги кутиб олиб маслахатини берди.\nШокир 15 мая 2019 12:53\nБухоро вилояти давлат хизматлари ишларидан мамнунмиз!\nШокир 15 мая 2019 12:54\nА-Бухоро вилояти давлат хизматлари ишларидан мамнунмиз!\nЯнгиликлар » Жамият » Сўровнома: Давлат хизматлари агентлигининг хизматларидан розимисиз?\n12:50 Давлат хизматлари агентлигининг фаолияти қониқарлими? (1-қисм)\n10:53 Ягона порталда 23 та янги хизмат йўлга қўйилди\n06:31 «Сирли мижоз» ташрифидан сўнг 5 нафар ходим ишдан олинди


Фейсбук ва ёшлар – TÜRKİSTANDER\nБир ҳафта олдин эски бир ўртоғим телефон қилиб, муҳим бир масалада гаплашмоқчи эканини айтди. Кўришганимизда менга катта бир муаммоси борлигини англадим. Унинг айтишича, опасининг ўн икки ёшли қизининг бир куни компьютер орқали Фейсбук ижтимоий тармоқ саҳифасига кириб ўтирганига кўзи тушибди. У Фейсбукда ўзи тенги ёки ўзидан катта йигит-қизлар билан суҳбатлашар экан. Ачинарлиси, бир аёл ҳали онасининг сути оғзидан кетмаган бу қизда эркакларга нисбатан қизиқиш уйғотишга ҳаракат қилаётган экан. Бу воқеани гувоҳи бўлган ўртоғим нима қилишни билмай қолибди. Бу муаммони қандай ҳал қилиш керак? Қизнинг ота-онасига айтиш керакми ёки йўқми?\nБарча ижтимоий тармоқ саҳифалари, хусусан, Фейсбук саҳифасининг ёшларга нисбатан фойдасидан кўра зарари кўпроқ. Чунки саҳифанинг имтиёзлари кўп. Агар ундан тўғри фойдаланилмаса, кишини жуда ҳам танг аҳволлдарга солиб қўйиши мумкин. Чунки ёшлар бу каби интернет саҳифаларининг фақатгина вертуал ҳаёт экани, у ерларда ўзларини танитаётганлар реал ҳаётда мутлақо бошқача эканларини тушунишмайди ва шу боис ҳар хил қароқчи тармоқларнинг қурбони бўлишади. Хусусан, ижтимоий тармоқларда охирги кейинги пайтда интернет қароқчилари кенг тарқалди. Улар умумий ва шахсий маълумотлар ҳамда суратларни интернет орқали қўлга киритиб, ўзлаштирадилар. Чунки ёшлар ўз компьютерларига манзил ва шахсий маълумотларини ҳам ёзишади. Аксар ҳолларда бу “қароқчилар” қизларнинг маълумот ва суратларига тажовуз қилишади. Шунингдек, бу ифлос ва тубан найрангбозлар тўқима исмларга очилган ноаниқ логинлар орқали қизларнинг бошларини айлантириб, бу ёшда уларнинг ақлига ҳам келмайдиган нарсалар билан уларнинг ҳис-туйғуларини уйғотишга ҳаракат қилишади. Баъзи қизлар секин-аста уларга мойил бўлишиб, инсон кўринишидаги бу “бўри”нинг тузоғига тушади.\nАгар ёшларнинг бундай тармоқларга киришлари қаттиқ назорат остига олинмаса, улар бўш вақтларини бир-бирларига турли хил фаҳш сўзлар ва фаҳш суратлар тарқатиш билан кечирадилар ёки бошқа жинсдаги шахс билан танишиб, кечаю кундуз у билан гаплашиб, вақтларини зоя қилишади. Бу эса инсоннинг ақлини ҳам, қалбини ҳам бузади. Гоҳида бу “ўргимчак тармоқлари”даги алоқалар кучайиб, хусусан, тарбия соҳасида аксар оилалар ўз фарзандларини ҳам ахлоқий, ҳам диний тарафдан тўғри йўналтира олмай турган бир замонда реал алоқаларга айланиб кетиши ҳам ҳақиқатдан йироқ эмас. Бу саҳифалар ёшларнинг алоқаларидаги барча чекловларни олиб ташлагани боис қанчадан қанча жиноятлар содир этилмоқда.


Сербияга Косово мустақиллигини тан олиш тавсия қилинди\n26 ноябр 2020, Тошкент вақти: 14:29\nАҚШ ва Буюк Британия Сербия ҳукуматини Косово мустақиллигини тан олишга чақирди.\nАҚШнинг БМТдаги элчиси Залмай Халилзод расмий Белград Косовонинг мустақил давлат сифатида оёққа тураётганига кўникиши даркорлигини таъкидлади.\n“Биз халқаро ҳамжамият ва БМТ Хавфсизлик кенгаши Сербияни ҳурмат қилиши, улар жиддий қабул қилиниши ҳамда бу масалага биз кўп вақт ажратаётганимизни билишини истаймиз. Бироқ Косовода рўй берган воқеаларни ортга қайтариш мумкин, деб ҳисоблаётган серблар алданмоқда”,-деди Залмай Халилзод.\nБМТ Хавфсизлик кенгашида нутқ сўзлаган Сербия ташқи ишлар вазири Вук Еремич Косово мустақиллигини тан олган давлатларни ўз қарорларини қайта кўриб чиқишга чақирди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Иккинчи турмушдан уй-жой, алимент даъво қилоламизми?»\t15:07, 15 декабрь 2016\t— Қизим икки нафар фарзанди билан ажрашди. Қонуний никоҳи бўлмагани боис куёв билан ихтиёрий равишда ёрдам кўрсатилишига келишишди. Бу орада бир йигит қизимга оғиз солди. «Болаларини фамилиямга оламан, оталик қиламан», деб ғамхўрлик қилаётганини кўриб, рози бўлгандик. Набираларимнинг отаси фақат қизининг насаби ўзгаришга розилик берди. Ҳаммаси қонунан амалга оширилган, «ЗАГС»дан ўтишди. Алоҳида яшашлари учун квартирага ҳам чиқардим. Аммо кўп ўтмай куёвнинг касали борлиги маълум бўлди. Ҳозир қизим меникида, ажримга бериш тадоригини кўраяпти. Гарчи қайнонасиникига келин бўлиб тушмаган бўлса-да, айни вазиятда уй-жой борасида бирор нима даъво қилоладими? Яна бир савол набирам учун алиментга бергандик, аммо «Мен фақат фарзандликка олганман, ўзимни болам эмас», деб куёвим моддий ёрдамдан бош тортаяпти. «Алиментга берганимизга олти ой бўлди, уч ойдан сўнг жазога тортилмасмиди?» деб ижрочиларга юзлансам, «Шаҳарда шундай вилоятларда эса 12 ойдан ўтсагина, жазога жалб қилинади», дейишди. Қонун ҳамма жойда бир эмасми? Ушбу саволларимга ечим топишда кўмак берсангиз?..\nЭслатиб ўтамиз, мутахассис изоҳи тавсиявий характерга эга. — Моддий жиҳатдан таъминлаш учун суднинг ҳал қилув қарорига биноан ундирилиши лозим бўлган маблағни жами уч ойдан ортиқ муддат мобайнида тўламаслик, Ўзбекистон Республикаси Жиноят Кодексининг 122-моддасида белгиланган, вояга етмаган ёки меҳнатга лаёқатсиз шахсларни моддий таъминлашдан бўйин товлаш жиноят таркибини келтириб чиқаради. Қарздор томонидан уч ойдан ортиқ муддат давомида алимент тўланмаганлик ҳолатида суд ижрочиси томонидан ҳудудий прокурорга жиноят иши қўзғатиш ҳақида тақдимнома киритилиши мумкин. Лекин бу норма, ундирувчи томонидан, ундирувни ўз вақтида таъминланмаганлиги, қарздорга нисбатан тегишли чоралар кўрилмаганлиги учун ҳудудий прокурорга шикоят келтириш ҳуқуқини чекламайди. Суд ижрочисининг ҳаракатларидан норози бўлсангиз, унинг ҳаракатларини қонунсизлиги юзасидан юқори турувчи ижро органига ёки ҳудудий прокурорга шикоят келтириб, қарздорга нисбатан жиноят иши қўзғатишини сўрашингиз мумкин. Қизингиз доимий яшашлик учун оила аъзоси сифатида қайнонасининг уйига киритилмаганлиги (яъни, келин бўлиб тушмаганлиги), уни бу турар-жойдан фойдаланиш ҳуқуқини истисно этади.


Расман! Фуқароларга шахсий автомобилларидан фойдаланишга рухсат берилади - xabar.uz\nРасман! Фуқароларга шахсий автомобилларидан фойдаланишга рухсат...\nРасман! Фуқароларга шахсий автомобилларидан фойдаланишга рухсат берилади\n29.04.2020 20:06 0 6564\nФуқароларга шахсий автомобилларидан эрталаб 7:00 дан 10:00 гача ҳамда 17:00 дан 20:00 гача фойдаланишга рухсат берилади. Бу ҳақда ИИВ матбуот котиби хабар берди.\nУшбу қоиданинг қайси санадан кучга кириши ва айрим чекловлар юмшатилишининг тафсилотлари ҳақида махсус комиссиянинг қароридан кейин батафсил маълумот берилади.\nкарантин шахсий автомобиллар\nКоронавирус 06/06, 05:04\nКеча 422 киши хориждан келтирилди. Бугун Хитой, Миср ва Россиядан рейслар бўлиши кутилмоқда\nКоронавирус 05/06, 19:27\nКоронавирус 05/06, 14:04\nКоронавирус 05/06, 11:50\nМасжидларда ибодатларни ташкил этиш талаблари белгиланди


Ижтимоий ҳимояга муҳтож аёллардан тузилган ўқув-курси пилот лойиҳаси | "Оила" маркази\nИжтимоий ҳимояга муҳтож аёллардан тузилган ўқув-курси пилот лойиҳаси\nБугунги кунда жамиятимизда хотин-қизларни фаол қўллаб-қувватланмоқда. Ўз навбатида, оилалар мустаҳкамлиги ва фаровонлигини таъминлаш ҳам давлатимиз эътиборида. Амалга оширилаётган бу каби эзгу ишларда Вазирлар Маҳкамаси ҳузуридаги “Оила” илмий-амалий тадқиқот маркази ҳам ўз ҳиссасини қўшмоқда.\n2018 йил март-июнь ойлари давомида Марказ томонидан Тошкент шаҳридаги Инха университети билан ҳамкорликда ижтимоий ҳимояга муҳтож аёлларга ёрдам кўрсатиш пилот лойиҳаси олиб борилди.\nУшбу лойиҳанинг асосий мақсади аёлларга ахборот-коммуникация, хусусан, компьютер технологиялари дастурларини мукаммал ўргатиш ва келгусида ушбу соҳа мутахассиси сифатида фаолият олиб боришларига кўмаклашишдан иборат. Ушбу олий таълим масканида сабоқ олган Тошкент шаҳрининг Мирзо Улуғбек туманида истиқомат қилувчи 9 нафар аёллар мазкур лойиҳада иштирок этдилар.\nКурс давомида марказ мутахассислари томонидан аёллар билан доимий равишда суҳбатлар, учрашувлар ва психологик тренинглар ўтказиб борилди. Аёлларнинг психологик ҳолати ва ўзига бўлган муносабатлари натижалар асосида таҳлил қилинди. Масалан, лойиҳа иштирокчиларининг курс бошланишидаги ўзига бўлган ишончи курс охирига бориб ишончлари ва ўзларига бўлган муносабатлари ортганликлари аниқланди. Курс якунига бориб аёларнинг орасида ўзига паст баҳо берадиганлари қолмади ва ораларида ўзларига ҳаттоки озгина бўлса ҳам юқори баҳо бера бошлаганлари пайдо бўла бошлади.\nКурс фаолиятининг сўнги кунлари иштирокчилар билан марказ ходимлари учрашув уюштирганда қизлар ва аёллар қуйидаги фикрларни билдиришди:\n— “Ҳўжайиним бетоб бўлганликлари сабабли мен ўз вақтимни фарзандларимга ажратолмай қолдим, чунки мен ишлашга мажбур бўлдим, маҳаллада ёрдамчи бўлиб ишлаб, эрталаб чиқиб кетиб, кеч қайтардим. Оила аъзоларим ҳолидан хабар олишга имкониятим камроқ эди. Ҳозир эса курс давомида олган билимларимни бирга болалар билан ўтириб муҳокама қиламиз, улар менга ўргатади, мен уларга ўргатаман. Олдин билмаган нарсаларни ўрганиш инсоннинг ўзига бўлган ишончини орттирар экан. Бу жараёндан ўзимга нисбатан ишончим ортди. Бунинг натижасида оилам билан муносабат ўрнатишим яхшиланди. Турмуш ўртоғим бетоб бўлиб қолганларидан сўнг 5 йил мобайнида оиламдаги психологик муҳит яхши эмас эди. Мана шу ўқув курсига келиб мен оилам билан психологик яқинлашдим. Чунки, илгарилари ўзим сезардим, улар билан бирга яшасамда, улардан психологик узоқлашиб кетган эдим. Мен шу ўқув курсининг ташкилотчиларидан жуда ҳам миннатдорман. Ҳозиргикунда бу ўқув курси менга мутахассис сифатида иш фаолиятимни бошлашимга замин яратди. Жамиятда қайсики молиявий қийин аҳволга тушиб қолган, иш қидираётган аёллар борки, уларга шундай ўқув курсларида ўқишларини тавсия қиламан. Мендан кўпчилик танишларим – “бундай ўқув курсларини қаердан топдинг, менга ҳам айт, мен ҳам борай” - деган фикрларни айтишади. Шунинг учун бундай ўқув курсларни ташкиллаштириш тизимли равишда бўлишига тилакадошман. Сизларга катта раҳмат !!!\n— “Мен ҳам компьютерни билмас эдим, шу ерга келиб ўргандим. Word, Exel дастурларини, таблица яратишларни, расмлар билан ишлашни ўргандим. Уйимизда компьютер йўқлиги учун фақат шу ерда ўрганишга ҳаракат қиламан. Турмуш ўртоғимтаълим олишга ҳаракат қилишимни кўриб, менга нисбатан қарашлари ўзгарди, муносабатларимиз яхшиланди. Ҳозирда, таълим олишимда мени доим қўллаб-қувватламоқдалар. Бундай ўқув курсларини кўпайтириш керак, чункиқишлоқда бундай компьютер ўрганишга шароитлар йўқ. Айниқса қизлар билим олишга қийналадилар. Тошкентга келиб ҳамма шароитларни кўриш мумкин. Сизлардан сўрардимки қишлоқ қизларини ҳам ана шундай курслар билан ўқитишни кўпайтиринглар. Сизларга катта раҳмат!!!”\n“Оилада 4 та фарзандим бор. Бу ерга келганимда компьютер дастурлари ҳақида ҳеч нарсани билмасдим. Илк тушунчалардан бошлашимда ва ҳозирда шундай билмларга эга бўлишимда ўқитувчиларимнинг катта хиссалари бор. Бизга эринмасдан бошидан аста-секинлик билан ўргатишда сабр-тоқатли бўлганликларидан миннатдорман. Уйга борсам катта фарзандим менга ҳам ўргатинг деб туради. Ҳозирги кунда уй бекасиман, лекин келажакда, курс якунланлангандан сўнг, оиламга, фарзандларимга иқтисодий томондан фойдам тега олишидан, менинг ҳам қўлимдан бирон иш келиши мумкинлигидан жуда ҳам хурсандман. Бу таълим олишимўзимга нисбатан ишончим ортишида катта ёрдам бўлди. Қўлимдан келганча оиламга ёрдам тегиши учун астойидил ҳаракат қиламан.”\nБундан кўринадики, улар ушбу курсда таҳсил олганликларидан беҳад миннатдор. Улар ўз хурсандчиликларини оилалари, фарзандлари ҳамда яқинлари билан ҳам баҳам кўришмоқда.\nОлинган натижалардан шундай ҳулосага келиш мумкинки, аёллаларнинг жамиятда ўз ўринларини топишларида, ўзларига бўлган ишончларини ортишида ва оила муҳитининг яхшиланишида мазкур ўқув курсида таҳсил олганликлари уларга катта ёрдам бўлди. Курс сўнгида мазкур лойиҳанинг амалий натижаси сифатида аёлларнинг 4 нафари иш билан таъминланди.\nУшбу пилот лойиҳамиз жамиятимиз аъзолари орасида қанчалик қўллаб қувватланилса, келажакдаги режаларимизга янада ишонч ва ғайрат бахш этади ҳамда “Оила” марказлари қошида ташкил этилган ўқув курслар фаолиятига жорий этишда асос бўлиб хизмат қилади.


Короноавирусга қарши Бойсунча курашиш « Ўзбекистон Халқ Ҳаракати\nКороноавирусга қарши Бойсунча курашиш\n26 April 2020 - 7:00\nСурхондарё вилоятининг тоғли Бойсун туманида 54 та умумий ўрта-таълим мактаби мавжуд бўлиб, бу мактабларда 1300 дан ошиқ, ўқутувчи ва муррабий устозлар фаолият кўрсататиб келишмоқда.\nАммо, маълумингизким, бутун дунёда, “короновирус”, “пандемия” касаллиги тарқалганлиги туфайли, Ўзбекистон республикаси бўйича, 2020 йилнинг 16 март кунидан бошлаб, карантин деб эълон қилинди. Шу муносабат билан, Бойсун туманидаги 54 та умумий ўрта таълим мактаблари ўз фаолиятини вақтинчалик тўхтатишга мажбур бўлди.\nБироқ, Бойсун туман халқ таълими ходимлари ўқитувчиларнинг ойлик маошларини беришда турли хил найрангларни ўйлаб топишмоқда. Хусусан, уларнинг ҳар бир ойлик маошларидан, электр энергия, газ, сув, солиқ, обуна, ҳашарларга “ушлаб” қолишмоқда.\nБойсун туманидаги бир гуруҳ ўқитувчилар ўз норозиликларини билдириш мақсади-да, куни-кеча, туман халқ таълими бўлимининг мудирига мурожаат қилишди. Мудир эса, табиий-ки, бош ҳисобчига мурожаат қилиб, ўқитувчиларнинг мурожаатларини кўриб чиқиб, тегишли қарор чиқаришини талаб қилди.\nЛекин, ўқитувчилар бош мудирнинг бу талабини “ўйин” деб билиб, улар ўз норозиликларини билдириш мақсади-да, Сурхондарё вилояти халқ таълими бўлимига мурожаат қилишди. Шундан кейин вилоят халқ таълими бўлимининг ҳисоб-китоб ишлари бўйича бўлими бу мурожаатни ўрганиб чиқиб, “ушлаб” қолинган пулларни ҳисоб-китоб қилдилар.\nАниқланишича, туман ўқитувчиларнинг ойлик маошларидан олинган маблағ, жаъми 1 миллиард сўмдан ошиқ эканлиги маълум қилинди. Ҳар бир ўқутувчидан обуна, газ, сув, свет ва бошқа маблағлар ноқонуний равишда олингани ўз исботини топди.\nБойсун тумани халқ таълими бўлимининг бош ҳисобчиси Баҳтиёр Шоимов “ҳисобдан адашди” шекилли, ҳар бир ўқитувчидан бир миллион 500 минг, мактаб қоровулларидан эса 200 минг сўм атрофида маблағ ушлаб қолингани маълум бўлди.\nБизга маълумки, ўқитувчиларнинг даромад ва буромадлари бўлмагани каби, биргина ойлик маошга яшаб, кун кўраётган муррабий ва устозларнинг аҳволи жуда ҳам ачинарлидир. Айрим шахслар эса ўз тамоқларини ўйлаб, ҳар қандай пасткашликдан тортинмайдилар.\n“Бутун мамлакат бўйлаб, “коронавирус” касаллиги авж олган вақтда, Бойсун туман халқ таълими бўлинмасининг ходимлари шундай қилишлари мумкин-ми?, деган савол туғилиши аниқ.\nЎзбекистон республикасининг президенти Ш.М.Мирзиёев куни-кеча, селекция йиғилишида, “…олиқ ва солиқларни кечиктириш ва уларга нисбатан чора-тадбирлар кўриш” масаласи юзасидан маъруза қилган эди. Афсуски, президентнинг бу йиғилиш қарори, Бойсун туманига етиб келмаганга ўхшайди.


Шиддат билан ўзгараётган замонавий дунёда, ривожланган давлат мақомига етишиш учун аҳолининг билим савияси ва дунёқараши муҳим аҳамият касб этади. Бу эса мамлакатда таълим тизимининг тўғри компетенциялари, ҳаётий муҳим касб ва етук билимларни шахсий, ахлоқий ҳамда фуқаролик фазилатлари уйғунлигида ёшларга ўргатишни тақозо қилади.\nРивожланган дунёда устувор англо-саксон молия-иқтисод тизими етакчилари Буюк Британия, АҚШ, Канада ва Австралия каби давлатлар таълим тизими негизида ўқиш компетенцияси (ўқиб тушуниш асосида фикрлаш) ва математика ётади. Бошқа ривожланган давлатлар ҳам намуна сифатида ўзларининг таълим мезонида шу икки омилни асос қилиб олган.\nАнгло-саксон таълим моделидаги мактаб ва олийгоҳлар мустақил фикрлаш ва танқидий ёндашув асосида таълим беришни кўзлайди. Бунда математика аниқликни таъминлаб беради. Бу билан ўрганиладиган фан мавзусидаги ҳар бир матн ёки маълумотлар базаси тўлиқ ўрганилиб, фанларнинг икир-чикир маълумотлари таҳлил қилиниши натижасида, ўқувчи ва талаба кенг қамровли мустақил фикрлашга эга бўлади. Аниқроғи, ўрта ва олий таълим «дарслик маълумоти + қўшимча салбий ва ижобий жиҳатлари ҳақидаги маълумотлар + жорий-ҳаётий қўлланиши = шахсий хулоса» формуласи асосида тизимли тарзда олиб борилади. Натижада, олий таълим талабаси 1-курсдан охирги курсгача, ўз соҳасидаги барча фан маълумотларини мустақил ўқийди, танқидий ёндашиб, семинар дарсларида бошқа талабалар ва ўқитувчи хулосалари билан солиштириб, ўз соҳасининг етук кадрига айланади.\nАммо ривожланаётган давлатларда, шу жумладан, Ўзбекистонда ҳам мактаб ва олийгоҳлардаги таълим чекланган маълумотга эга дарсликдаги ва ўқитувчи берган оз маълумотни ўқувчи ва талаба миясига сингдириш, яъни кўпинча ўқувчи ва талабалардан тушунмасдан ёдлаш талаб қилинади. Бунинг натижасида, уларда ўз соҳаси бўйича тушунарсиз ва амалий қўллаш учун заиф билим ҳосил бўлади. Шунинг учун ҳам фақат дарслик-китоб ёки ўқитувчининг чекланган маълумотлари асосидаги бундай дарс мактабда ва олийгоҳда зерикарли бўлади.\nОхирги пайтларда Буюк Британия каби флагман давлатлардаги таълим кўрсаткичлари ўзининг анъанавий ижобий кўрсаткичларида турса-да, Сингапур, Жанубий Корея, Хитой ва Финландия давлатлари ўзларининг аъло таълим кўрсаткичлари билан ўзларига намуна қилиб олган флагман давлатлардан ўзиб кетмоқда. Бу жараён таълимни баҳолаш халқаро ташкилотлари PISA ва TIMSS рейтингларида ўз ифодасини топяпти.\nСингапур 1965 йил мустақил бўлганда, хароб давлат сифатида, ер танқислиги, табиий бойликлар ва аҳоли учун уй-жой йўқлиги ҳамда оммавий ишсизлик, шунингдек, ўз-ўзини таъминлай олмаслик каби муаммолар гирдобида бўлса ҳам, таълим бўйича 4та ислоҳот ўтказди.\nБиринчи таълим ислоҳоти мустақилликнинг илк йилларидан – 1978 йилгача. Ислоҳот натижасида хитойча мактаблар ташкил этилди.\nИккинчи таълим ислоҳоти 1979-1996 йиллар амалга оширилди. Бунда Сингапур инглиз тилини таълимда устувор қилиб, таълим инглиз тилида ташкил қилинди. Шу 17 йиллик таълим ислоҳоти натижасида, дунё тан олган таълим тизими ташкил топди ва бу тизим Сингапур жаҳоннинг ривожланган давлатлар сафига киришига сабабчи бўлганини барча аналитиклар таъкидлашади.\nКейинги 3– (1997—2011) ва 4-ислоҳот (2012—2018)лар Сингапурни келажакдаги идеал давлат кўринишига олиб чиқишга хизмат қилди.\nЖанубий Корея, ҳозирги кунда, IT соҳасида дунёда тенгсиз давлат, кичик ҳудудда 52 миллион аҳолиси билан дунёнинг энг ривожланган давлатларидан бири ҳисобланади. Бу ютуқлар асосан таълим ислоҳотлари натижасида бўлгани ҳеч кимга сир эмас. Бу давлат 1948—1960 йилларда саводхонлик бўйича муаммоларга эга эди.\n1961—1980 йилларда «Ўрта таълимни универсаллаштириш ва касбий таълимни кенгайтириш» ислоҳотлари Жанубий Кореядаги саводхонлик муаммоларини ҳал қилганидан кейин 1981—1997 йилларда «Олий таълимни кенгайтириш ва юқори малакали ишчи кадрлар тайёрлаш» ислоҳоти ва 1998 йилдан ҳозиргача давом этаётган «Таълим креативлик ва high-tech сифати учун» таълим ислоҳотларини бошдан кечирди. 1981—1997 йилдаги 16 йиллик таълим ислоҳоти корейс халқи ҳаётини тубдан ўзгартирган бўлса, охирги ислоҳот уни дунёда IT ва яратувчанлик бўйича 1-ўринга олиб чиқди.\nОхирги икки ислоҳотда инглиз тили таълимга воситачи сифатида қўлланди ва 2010 йилда корейс университетларининг бешдан икки қисмида дарслар тўлиқ инглизчада ташкил этилди.\nХитой 1998—2017 йилларда 900 минг талабасини дунёнинг нуфузли университетларига ўқишга юборди. Натижада, шу кадрлар Хитой олийгоҳларида ўзларидек кадрларни тайёрлаш учун ва халқ хўжалигининг турли соҳаларида фаол хизмат кўрсатмоқда. Хитой дунёда энг кўп таълим олувчи контингентга эга (ҳар йили 8 миллион битирувчи) бўлса-да, таълим соҳасида керакли ва самарали ислоҳотлар қилишни эпламоқда ва инглиз тилини ўргатиш бўйича жуда кўп рекордларни янгиламоқда.\nСкандинавия мамлакатлари, айниқса, Финландия мактаб таълим тизимида таълимдаги замонавий ва янги ислоҳотлар орқали дунёдаги энг яхши халқ таълими тизимига эришди.\nФинн мактаби тизимининг инқилобий ислоҳотлари қуйидагилар:\n1) ўқитувчиликка фақат магистр даражасига эга мутахассисларни қабул қилиш;\n2) таълимда ҳеч қанақа стандарт тестларнинг йўқлиги;\n3) таълимда рақобат эмас, балки ҳамкорлик принципи;\n4) ижтимоий тенгсизликни мувозанатлаштирувчи таълим;\n5) ҳамма ўқувчилар учун мактабдаги бепул овқатланиш;\n6) соғлиқни сақлашнинг таълимдаги иштироки;\n7) психологик маслаҳатлашувлар;\n8) таълимдаги индивидуал ёндашув;\n9) бемалол таълим вақти (9:00 – 14:00) ёки (9:45 – 14:45) – бу ўқувчи соғлиги, ўсиши ва руҳий хотиржамлигини таъминлайди;\n10) барқарор таълим ва йўл-йўриқ бир хил ўқитувчилар томонидан берилиши;\n11) стрессдан холи ва меҳрга тўла таълим муҳити;\n12) вазифалар асосан мактабда бажарилиб, кам уй иши берилиши.\nТаъкидлаш жоизки, таълимдаги ислоҳот омиллари қаторида халқаро мулоқот ва бизнес тили бўлган инглиз тилининг Финландия аҳолиси орасида оммалашиши ушбу давлат мактаб таълими бўйича дунёда энг зўр бўлишини таъминлаб келмоқда.\nДунё халқ таълими рейтингида тўртта энг зўр давлат билан Ўзбекистон қиёси (охирги йилларда энг устувор омиллар кўрсаткичида).\nЮқоридаги давлатларнинг (16 йилдан 29 йилгача) давом этган ва нисбатан қийин кечган инглиз тилидаги флагман таълим ислоҳотлари тажрибасини таҳлил қилган ҳолда, Ўзбекистон менталитети, стратегияси ва имкониятларидан келиб чиқиб, ривожланган давлатлар қаторида муносиб ўрин эгаллашимиз учун ҳамда яқинда бошланган таълим ислоҳотларига қуйидаги тавсияларни бериш мумкин:\nБиринчидан, мустақилликдан кейин, тарқоқ ҳолатдаги боғчаларнинг Мактабгача таълим вазирлигига бириктирилиши ҳамда мактабгача таълим мажбурий қилиниши бошланган таълим ислоҳотларининг фундаментал босқичи ҳисобланади. МТТларда болажонларга ўз она тилларида белгиланган саводхонлик (ўқиш ва ёзиш)ни ўргатиш билан бирга, хорижий тилда оддий мулоқот – тематик сўзлашув усулида гапириш ва тинглаш машғулотлари аудио- ва видеоқўлланмалар асосида ўргатилиши мақсадга мувофиқ. Чунки 3—6 ёшли болаларда эшитиш ва гапириш орқали маълумотни ўзлаштириш қобилияти жуда кучли бўлади.\nИккинчидан, ўрта мактаб таълимининг илк йилларидан, мустақил фикрлаш учун асос бўладиган ўқиш компетенцияси (ўқиш ва тушуниш тезлиги мутаносиблиги) мукаммал амалга оширилиши керак. Аввал бошланғич мактабда ўқувчиларнинг фақат ўқиш тезлиги баҳоланарди. Бу болаларда тушунмаса ҳам тез ўқиш тенденциясини мустаҳкам шакллантирган ва мустақил фикрлаш қобилияти учун катта зарба бўлган. Мантиқан олиб қараганда, ўқувчи хоҳлаган матнни қанчалик тез ўқимасин, аммо унинг мазмунини тушунмаса, бу унинг ўқиб уқмаслигини таъминлайди, холос.\nШу билан бирга, математика ҳам табиий усулда мотивацион йўл билан ўргатилиши керак. Шунда бола ўзининг ёшига мос исталган фан китобини ўқиб, тушуниб, у ҳақда мустақил фикр ифодалай олиши мумкин. Қийин матнлар учун математик мантиқий-аналитик ёндашув яхшироқ тушунишни таъминлайди. Бу ҳар бир фан учун энг муҳим талаб ҳисобланади.\n8-синфгача ўқув дастуридаги ҳамма фанлар «ўқиб тушуниш асосида мустақил фикрлашга урғу бериб» ўрганилганидан кейин, 8-синф ўқув йили бошида 1 ёки 2 ой инглиз тили «0(Алифбе) дан Б2(5.5-6.5) компетент инглиз тили 30 кунда» дарслик китоби асосида ўргатилгач, математика, физика, кимё ва биология каби аниқ фанлар инглиз тилида олиб борилса, ўқувчилар ривожланган давлатлардаги мактаб таълимига мос жаҳон стандартлари бўйича билим олади. Яъни ҳозирги Президент мактабларида ўргатиладиган дарсликлар ва ўқув дастурини, шу 8-синф ўқувчилари мос равишда инглизчада ўқиб, ўзлаштиришлари мумкин бўлади. Бунга қўшимча тарзда, 9-10- ва 11-синфларда, касб маҳоратларини кўпроқ китобларда ёки видео ва бошқа турли иловалар кўринишида инглиз тилида амалий ўзлаштириб, келажак учун зарур касб-ҳунарларни ҳам эгаллашлари мумкин. Чунки инглиз тилида барча касблар бўйича инновацион ва мотивацион малака кўникмалари мавжуд.\nУчинчидан, юртимиз олий таълимида бошланган ислоҳот – кредит-модул тизими асосида олий таълимни ташкил қилишда ўқув йили бошланишидан аввал «0(Алифбе) дан Б2 (5.5-6.5) компетент инглиз тили 30 кунда» дарслигини талабаларга ва профессор-ўқитувчиларга ўргатиб, сўнг олий таълимда оригинал кредит-модул тизимини йўлга қўйиш мумкин. Зотан, олий таълимдаги асл кредит-модул тизими талабанинг бир семестрда давлатимиз университетида олган билимларини кейинги семестрда худди шундай бошқа ривожланган давлат университетида тенг даражада ўқий олишини таъминлашга хизмат қилиши керак. Бу Халқаро олий таълим бўйича Болония тизимининг асосий талаби.\nАгар талабаларимиз ва профессор-ўқитувчиларимиз юқоридаги дарслик ва «Б2 дан C2 (8.5-9) энг юқори даражадаги инглиз тили уч ойда» китобини ўзлаштиришса, ҳаётий муҳим соҳалар (медицина, қишлоқ хўжалиги, аниқ фанлар, иқтисодиёт, high-tech ва саноат каби йўналишлар) бўйича дунё рейтингида биринчи ўнталикка кирувчи университетлар филиаллари ёки аналогларини Ўзбекистонда флагман-университетлар сифатида очиб, мамлакатимиз олийгоҳлари илмий салоҳиятини уларнинг салоҳияти билан мувофиқлаштириш ва шу нуфузли флагман-университетлар орқали Ўзбекистонни дунёнинг олий таълим марказларидан бирига айлантириш имконияти ҳам пайдо бўлади. Бу ўз ўрнида, юртимиз учун ҳаётий муҳим етук кадрларни тайёрлашга ва хорижий талабалар бу олийгоҳларда таҳсил олишлари эвазига кўп фойда ва даромад олиб келишига хизмат қилади.\nАбдулазиз Ҳожиев, тилшунос, инглиз тили ўқитувчиси,\n1997 йилги «Умид» стипендияси совриндори.\n21:03 / 02.07.2021\n«Ватанни даромад истайдиганларга ташлаб кетмаслик керак» — кимёнинг «чангини чиқарган» ака-сингиллар ҳикояси\n08:20 / 30.06.2021\n16:54 / 25.06.2021\nКоллеж ва техникумлар биносида ишлайдиган нодавлат таълим ташкилотлари ижара тўловидан озод этилади


Банкларнинг мобиль иловаларига уланиш ва фойдаланиш тартиби қандай? - Ўзбекистон Республикаси Марказий банки\nБанкларнинг мобиль иловаларига уланиш ва фойдаланиш тартиби қандай?\nЯнгиланган сана: 7 Апр 2020, 18:27\n– Банкларнинг мобиль иловаларига уланиш ва фойдаланиш тартиби қандай?\n– Ҳозирда деярли барча тижорат банклари томонидан банк мобиль иловалари яратилган. Бир неча тўлов ташкилотларининг ҳам мобиль иловалари фаол ишламоқда. Бу аҳолига банкка ташриф буюрмаган ҳолда қулай, тезкор ва ишончли тўлов хизматларидан фойдаланиш имконини бермоқда.\nТижорат банклари ҳамда тўлов ташкилотларининг мобиль илова хизматларидан фойдаланишнинг афзалликлари қуйидагилар:\nуйдан чиқмасдан тўловларни амалга ошириш;\nинфекция эҳтимоли мавжуд бўлган нақд пул маблағларисиз харидни амалга ошириш;\nдаромад ва харажатларни кузатиб бориш;\nвақт ва транспорт харажатларини тежаш ва хавфсизликни ошириш.\nМобиль иловалардан фойдаланиш учун, аввало, ихтиёрий банкдан ўз номига расмийлаштирилган банк картасини олиш тақозо этилади (агар банк картаси мавжуд бўлмаса). Ҳозирда тижорат банклари томонидан икки турдаги (HUMO ва UZCARD) банк карталари эмиссия қилинмоқда.\nЖисмоний шахслар томонидан банк картасини олиш ва мобиль илова орқали тўловларни амалга ошириш учун қуйидаги амалларни бажариш лозим:\nбанк картасини (биринчи марта) олиш учун ўзи танлаган банкка паспорт билан мурожаат қилиш (онлайн тарзда тижорат банкларининг расмий веб-сайтлари орқали ҳам буюртма бериш имконияти мавжуд);\nкартани пул маблағлари билан тўлдириш (“cash-in” функцияли банкомат ёки банк филиалларига ташриф буюриш орқали);\nбанкка ташриф буюриб ёхуд банкомат ва инфокиосклар орқали банк картасини ўз мобиль телефон рақамига боғлаш (бириктириш) орқали смс-хабарнома ёки телеграм-хабарнома хизматини фаоллаштириш;\nтижорат банклари ёки тўлов ташкилотлари мобиль иловаларини Android операцион тизимли мобиль телефон учун “Google Play market” интернет иловасидан ёки iOS операцион тизимли мобиль телефон учун “Аpрstore” интернет иловасидан юклаб олиш;\nмазкур мобиль иловаларда рўйхатдан ўтиш, яъни олинган банк карта рақами ва амал қилиш муддати киритилгандан сўнг мобиль телефонга келган махфий кодни киритиш орқали идентификациядан ўтиш;\nхавфсизликни таъминлаш мақсадида мобиль иловага кириш учун махсус махфий кодни ўрнатиш.\nМобиль иловалар орқали нафақат коммунал ва мобиль алоқа хизматлари, балки давлат хизматлари учун тўловлар, нотариус хизматлари, йўл ҳаракати қоидаларини бузганлик учун жарималар, солиқ тўловлари, интернет хизматлари, таълим ва хайрия учун пул маблағларини ўтказиш, шунингдек, озиқ-овқат маҳсулотлари ва турли таомларни етказиб бериш хизматлари учун ҳам тўловларни амалга ошириш имконияти мавжуд.\nОхирги янгиланиш: 18.01.2022, 04:27 (GMT+5)


ТЎХТАНГ! БУ ЕРДА ЧЎМИЛИШ ТАҚИҚЛАНАДИ! - AUZ.UZ\nТЎХТАНГ! БУ ЕРДА ЧЎМИЛИШ ТАҚИҚЛАНАДИ!\nИссиқ кунларда кўпчилик вақтини соя-салқин сув ҳавзалари яқинида ўтказади. Сув объектларидаги бепарво хатти-ҳаракатлар, тўғри ташкиллаштирилмаган ва назоратсиз чўмилиш жиддий хавфга сабаб бўлади. Аксарият инсонлар ман этилган сув ҳавзаларида чўмилиб, ҳаётини жиддий хавф остига қўяди.\nМазкур муаммоларни олдини олиш мақсадида Ўзбекистон ёшлар иттифоқи вилоят Кенгаши, Фавқулодда вазиятлар ҳамда Адлия бошқармалари ҳамкорлигида оқава сув ҳавзасида “Тўхтанг! Бу ерда чўмилиш тақиқланади!” мавзусида ўқув-амалий тадбир ташкил этилди.\nМаълумотларга кўра, ёз мавсумида очиқ сув ҳавзалари ва бассейнларда чўмиладиганларнинг асосий қисми болалар ва ёшлар ҳисобланади. Шу боис мутахассислар ёшлар сув ҳавзалари яқинида ўзини тутиш қоидалари, белгиланмаган жойларда чўмилишнинг хавфли томонлари, фавқулодда вазиятлар юзага келганида қутқариш учун қўлланиладиган жиҳозлар, қутқарув хизмати фаолияти билан яқиндан таништирилди.\nНазарий билимлардан сўнг чўкаётганларни қутқариш ва жабрланувчига биринчи тиббий ёрдам кўрсатиш жараёни кўргазмали шаклда намойиш этилди.


Украинада Россиянинг яна икки ҳарбийси узоқ муддатга қамалди\n31 май куни Украинанинг Полтава вилояти Котелев туман суди асирга олинган икки нафар рус аскарининг ҳар бирини 11 йил 6 ойданга қамоқ жазосига ҳукм қилди.\nСуд уларни Урушнинг биринчи куни – 24 февралда Харьков вилоятида тинч аҳоли яшовчи уйларни бомбардимон қилганликда айбдор деб топди.\nПрокуратура судланувчилар Александр Бобикин ва Александр Ивановларга 12 йилдан қамоқ белгилашни талаб қилаётган эди. Улар Жиноят кодексининг уруш қоидалари ва тартибларини бузиш моддаси асосида судланди.\n26 май куни ўтган суд мажлисида Александр Бобикин ва Александр Иванов Украина қишлоқларини Россиянинг Белгород вилоятидан туриб ўққа тутган артиллерия қисмида хизмат қилганларини тасдиқлаган.\nБобикин “Град” артиллерия тизими ҳайдовчиси ва ўқловчиси бўлган. Иванов эса “Град” тизими наводчиги эканини тан олди ва ўз қилмишидан афсусда эканини айтган ҳолда, суддан озроқ жазо муддати берилишини илтимос қилди.


15 Èþëü 2021 11:37 425\nКеча Фарғона вилоятида бўлган Туркия ташқи ишлар вазири Мевлют Чавушоғлу, Марғилон шаҳридаги Ҳунармандлар марказига ташриф буюрди.Мартабали меҳмонга Ўзбекистон маданият вазири Озодбек Назарбеков ҳамроҳлик қилди.\nУста Иброҳимжон Султонов меҳмонларни Марказ фаолияти билан таништирди. Марказда ҳунармандлар томонидан олиб борилаётган атлас, адрас ҳамда гилам тўқиш жараёнлари Туркия ташқи ишлар вазирида катта таассурот қолдирди.\n“Яна бир бор қардош Ўзбекистонда, бу сафар Фарғонада бўлиб турганимдан жуда хурсандман” деди Чавушоғлу. “Тошкентда бўлиб ўтадиган муҳим анжуманда иштирок этиш учун келдик. Президент Мирзиёев томонидан илгари сурилган бу ташаббус минтақанинг барча мамлакатлари учун хавфсизлик ҳамда ҳамкорлик нуқтаи назаридан аҳамиятлидир. Туркия сифатида Президент Мирзиёевнинг ушбу ташаббусини қўллаб-қувватлаш учун келдик. Фарғонага анчадан буён келишни истардим. Авваллари Бухоро, Самарқанд, Урганчга боргандим. Биласизми, Ўзбекистоннинг ҳар қадами гўзал, ҳар қадами тарих. Мен бир деҳқон фарзандиман. Бу вилоятда қишлоқ хўжалиги ҳам жуда ривожланган. Бироздан далаларга ҳам бориб кўрамиз. Бу ерда маданият ҳамда цивилизация ҳам жуда юқори. Ҳозирда кўриб турган марказимиз ҳам ипак тўқимачилигига ихтисослашган ўзига хос марказ экан. Илгари Туркияда қўлда тўқилган ипак гиламлар ҳам бу ерда тўқилаётганига гувоҳ бўлдим. Бу гиламларни тўқиш учун ойлаб, йиллаб кўз нурини тўкиш, қўл меҳнати керак бўлади. Умуман олганда, Фарғонага ташрифимдан жуда хурсандман,” деб фикр билдирди Туркия ташқи ишлар вазири.